Emmanuel Macron e Breizh : "un devezh kaer eo evit Kleder" eme ar maer Gérard Daniélou\nMercredi 22 avril 2020 à 20:13 -\nPar Joan Bizien, France Bleu Breizh Izel\nE Penn-ar-Bed e oa Emmanuel Macron d'ar Merc'her 22 a viz Ebrel. Bet eo e Kleder hag e Kastell-Paol evit kejañ gant produerien legumaj ha gant tud a labour er gourmac'hadoù. Ar wech kentañ d'ur prezidant dont du-se, se zo kaoz e oa laouen aotroù-maer Kleder, Gérard Danieloù.\nDeuet eo Emmanuel Macron e Penn-ar-Bed d'ar Merc'her 22 a viz Ebrel. © Maxppp - STEPHANE MAHE / POOL\nEvit ar wech kentañ eo bet gwelet ur prezidant e parrez Kleder, e Bro Leon, setu m'eo laouen an aotroù-maer Gérard Danieloù "un _devezh bras eo evit parrez Kleder_, un devezh kaer."\nDeuet eo Emmanuel Macron da gejañ ha da soutenn ar brodurien legumaj hag ar re a labour e stalioù bras evel Super U Kastell-Paol. C'hoant en doa penn ar Stad da drugarekaat ar re al labour e-pad ar prantad kenfinañ-mañ, rediet gant epidemiezh ar c'hovid-19. Un dra vat evit Gérard Danieloù "ul labour mat zo bet graet gant ar broduerien legumaj. Prezidant ar SICA a oa deuet ivez, ar Prefed ha tud eus an atant Roué." Evel-just e oa bet doujet ouzh an diarbennoù surentez "ur maskl a zo bet lakaet ganto, daou vetrad d'an nebeutañ a oa etre an dud, pep tra a oa bet respektet."\nMe gav din eo bet labouret mat gant ar broduerien legumaj", maer Kleder\nFier eo e vefe lakaat war wel tout al labour a vez graet gant labourerien-douar ar vro "me gav din eo bet labouret mat gant ar broduerien legumaj, pouezus evito e vefe merzhet an dra-se gant prezidant ar Republik. Gallet o deus eskemm gantañ ha komz eus ar problemoù a zo hiziv, evel ar prizioù."\nPerak e oa bet dibabet dont da Gleder ?\nPerak e oa bet dibabet Kleder neuze gant Emmanuel Macron "peogwir ez eus ur maread a broduerien tomat da skouer, leun a dud a labour e-barzh ar serioù e Kleder, leun a dud a labour er parkeier, 500 a dud a labour war an dachenn-mañ" a lavar maer ar barrez.\nGoulennet em eus digant ar prezidant peur e vefe graet an elektionoù ?" Gérard Danieloù\nGérard Danieloù n'en deus ket eskemmet e-pad pell gant Emmanuel Macron met memestra en deus goulennet digantañ "peur e vefe graet an elektionoù evit ar c'humunioù n'o deus ket bet un eil tro ?" Hervez maer Kleder e oa bet respontet dezhañ, "divizet e vije bet a-benn ur miz pe ur miz hanter", goude ar prantad kenfinañ neuze. Chalet eo memestra maer parrez Bro Leon gant an dazont "diaes e vo an traoù evit ar restauranchoù, ar c'hampingoù, daou a zo e Kleder, unan bras hag unan munisipal ha n'eo ket sur e vo leun a douristed evel boaz."\nÉducationE brezhoneg - Tapet ar bak gant holl liseidi Diwan en dro gentañ\nPatrimoinePenaos en deus Kel ar Bolzer desket feriñ koefoù ?\nPolitiqueDiviz ar Yaou : selaouit en-dro doc'h an abadenn ispisial gouestlet d'an dilennadegoù rannvro


Kaozeal:Abrobin - Wikipedia\nWar a seblant ne oa ket troet diwar an embannadur saoznek orin, met diwar skrid gallek ar bibliothèque verte. Bianchi-Bihan (kaozeal) 24 Ebr 2016 da 13:31 (UTC)\nDemat, Iskis eo penn-kentañ ar frazenn "Troet e vije bet e brezhoneg gant Yeun ar Gow, [...]." a ro da grediñ ne vije ket bet troet e brezhoneg gant YaG, ne gav ket deoc'h ? A galon.--Prieladkozh (kaozeal) 25 Ebr 2016 da 07:27 (UTC)\nN'eo ket skrivet: "Gant Yeun ar G e vije bet troet..." Bianchi-Bihan (kaozeal) 25 Ebr 2016 da 07:38 (UTC)\nRe wir, ya. Koulskoude, pa grogan da lenn ar frazenn-se e teu ar soñj din diouzhtu n'eo ket asur e voe troet e brezhoneg gant Yeun ar Gow, kompren a rit ?--Prieladkozh (kaozeal) 25 Ebr 2016 da 07:47 (UTC)\nKlasket em eus sklaeraat. Bianchi-Bihan (kaozeal) 25 Ebr 2016 da 07:57 (UTC)\nKlokoc'h ha sklaeroc'h war un dro. Trugarez deoc'h.--Prieladkozh (kaozeal) 25 Ebr 2016 da 09:55 (UTC)\nAdtapet diwar « https://br.wikipedia.org/w/index.php?title=Kaozeal:Abrobin&oldid=1699818 »\nKemmoù diwezhañ degaset d'ar bajenn-mañ d'an 25 Ebr 2016, da 09:55.


Diftongenn - Wikipedia\nEr yezhoniezh e vez implijet an termen diftongenn (diwar an henc'hresianeg δίφθογγος difthongos "gant div sonenn", "gant div donenn" ; saozneg : diphthong) evit komz eus div vogalenn distaget renk-ouzh-renk o tremen an eil d'eben dre en em silañ betek krouiñ ur silabenn hepken.\nKeit ha ma'z eus ul lec'h-teod nemetañ gant ur vonoftongenn (anvet "vogalennoù glan" ivez a-wezhioù), enne ur vogalenn hepken, da lavaret eo e tosta an teod d'ul lec'h resis e diabarzh ar genoù nemetken, gant pep diftongenn e vez daou lec'h-teod : al lec'h ma tosta an teod dezhañ pa grog an diftongenn, hag al lec'h ma tosta dezhañ pan echu an diftongenn goude en em silet eus an eil lec'h d'egile e diabarzh ar genoù.\nYezhoù zo, an hungareg en o zouez, n'o deus diftongenn ebet ha bewech ma weler div vogalenn skrivet renk-ouzh-renk e vezont distaget e div silabenn disheñvel gant ur stoksonenn (hiatus e latin), da skouer : kalauz ("bleinañ") distaget /'kɑlɑ:us/ kentoc'h evit /'kɑlɑws/.\nDaou zoare diftongenn pennañ zo, hervez an elfenn vogalennek ma kouezh ar muiañ a bouez warni.\n(Ascending diphthong e saozneg)\nKregiñ a ra gant ur vogalenn greñvoc'h pe brasoc'h he fouez evit eben, da skouer : /aɪ̯/ pe /aj/.\nHervez lod fonetikourion/ezed ne rank ket an diftongennoù war gresk bezañ dielfennet evel diftongennoù rik e yezhoù evel ar saozneg pe an italianeg met kentoc'h evel un heuliad ennañ ur vogalenn hag un hantervogalenn.\n(Descending diphthong e saozneg)\nEchuiñ a reont gant ur vogalenn wanoc'h pe bihanoc'h he fouez evit eben, da skouer : /ɪ̯a/ pe /ja/.\nAn elfenn pouezet an nebeutañ warni a c'hall bezañ treuzskrivet gant un hantervogalenn, da skouer [ja]. Koulskoude, pa vez dielfennet un diftongenn en he fezh evel ur fonem nemeti e vez treuzskrivet an div elfenn enni evel vogalennoù en ur verkañ war be elfenn e vez pouezet dre skrivañ ur sin diakritek dindan ar vogalenn nann-silabennek peurliesañ, da skouer : <ɪ̯a>.\nA-hend-all e tiforc'her ivez etre doareoù diftongennoù hervez live digoradur an eil vogalenn e-keñver hini eben.\n(Closing diphthong e saozneg)\nEchuiñ a ra gant ur vogalenn serroc'h pe izeloc'h evit eben, da skouer : [ai] (serroc'h [i] evit [a]).\n(Opening diphthong e saozneg)\nEchuiñ a ra gant ur vogalenn digoroc'h pe uheloc'h evit eben, da skouer : [ia] (digoroc'h [a] evit [i]).\nPeurliesañ e klot ar fed ma'z a war-serr un diftongenn gant ar fed ma'z a war-zigresk ivez dre m'eo sklaeroc'h ha pouezusoc'h son ar vogalennoù digor. N'eo ket ret atav avat, hag e finneg e kaver ur skouer kontrol ma'z a un diftongenn war-zigor ha war-zigresk war un dro (/ie/ hag /uo/).\n(Centering diphthong e saozneg)\nEchuiñ a ra gant an teod lec'hiet muioc'h e kreiz ar genoù, da skouer en iwerzhoneg /iə/ hag /uə/.\nPeurliesañ ec'h a war-digor ar vogalennoù war-greiz.\nA-wezhioù e vez diforc'het gant lod yezhoù etre an diftongennoù berr, berr ar vogalenn gentañ enne, hag an diftongennoù hir, hir ar vogalenn gentañ enne.\nRaloc'h a-galz avat eo ar yezhoù evel samieg an norzh ma vez graet un diforc'h gante etre diftongennoù berr diouzh un tu, ha diftongennoù hir o vogalenn gentañ ha diftongennoù hir o eil vogalennoù diouzh an tu all.\nDres evel ar vogalennoù e c'hell un diftongenn bezañ distaget dre ar genoù pe dre ar fri, da skouer e portugaleg :\ndre ar genoù: /ai/ e pai ("tad") ;\ndre ar fri: /ɐ̃ĩ/ e mãe ("mamm).\n↑ An termenoù divogalenn ha divsonenn a lenner e Yezhadur bras ar brezhoneg § 13.\nAdtapet diwar « https://br.wikipedia.org/w/index.php?title=Diftongenn&oldid=1976402 »


Emgann Elhri - Wikipedia\nKartenn eus tolead Khenifra, e 1953\nEmgann Elhri, pe El Herri, zo un emgann e Maroko, d'an 13 a viz Du 1914, etre an arme c'hall ha meuriad berber ar Zayaned emsavet. C'hoarvezout a reas e-kichen kêriadenn Elhri, pe El Herri, ur 15 km eus Khenifra, e-kerzh brezel ar Zayaned, ur bobl a glaske enebiñ ouzh alouberezh ar C'hallaoued e-kreiz Maroko, kaset en-dro gant ar jeneral Hubert Lyautey.\nTrec'h e voe ar Zayaned hag o harperien amazigh. Kontet eo da vezañ brasañ faezhadenn an arme c'hall en Afrika.\n623 soudard gall a voe lazhet, ha Laverdure en o zouez, ha 176 gloazet. 182 brezelour a voe lazhet e-touez ar Zaianed. Ar c'hallaoued gloazet a zegouezhas e Khénifra, ha war o lerc'h Zaianed hag a a lakaas seziz kenkent. Lyautey a voe nec'het gant troiad Laverdure ma kavas e oa kollet ar brezel. met soudarded all a erruas e Khénifra ur pennad goude, hag aesaet e voe d'ar c'hallaoued. padout a reas brezel ar Zaianed betek 1921.\nUr pennad a-raok e oa bet kemeret Khenifra gant Lyautey, ha krog e oa da varc'hata gant Mouha ou Hammou Zayani, a oa e penn ar Zayaned. Lyautey a soñje tizhout un emglev, ha lavaret en doa d'al letanant-koronal René Laverdure, e penn gwarnizon Khenifra, chom hep arsailhat ar Zaianed.\nEmgann Annual, e-pad Brezel ar Rif e 1921.\nAdtapet diwar « https://br.wikipedia.org/w/index.php?title=Emgann_Elhri&oldid=1652730 »\nKemmoù diwezhañ degaset d'ar bajenn-mañ d'an 21 Gou 2015, da 06:31.


divskouarn - Wikeriadur\nDivskouarn un dañvad.\nDiwar an anv-gwan pegementiñ div hag an anv-kadarn skouarn.\nDa geñveriañ gant ar ger kernevveurek dywscovarn.\ndivskouarn /ˈdi(w)skwarn/ daouder benel (furm vihanaat : divskouarnig, liester : divskouarnioù)\n(Korfadurezh) Daouder an anv-kadarn skouarn.\nMont a raint e-touez e vlev, en e zivskouarn, en e zaoulagad, en e fronelloù, en e c'henoù ha betek en e gorf dre e c'houzoug. — (Lan Inizan, Emgann Kergidu 1, Brest, 1877, eil emb. Al Liamm 1977, p. 110.)\nKaer em boa digeri va diouskouarn, n'oan ket evit gouzout euz a beleac'h e teue ar vouez-se. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 46.)\n— « [...]. Selaouit ganin, an dra-mañ a vezo gwelet diwezhatoc'h, gant ma tigorot mat, va zud, ho tiskouarn. [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 8.)\n[...], e klevan c'hoazh o tintal em divskouarn an taol-sonetenn a verkas fin an evurusted-se, fin ma evurusted. — (Pêr Denez, Glas evel daoulagad c'hlas na oant ket ma re, Al Liamm, 1979, p. 28.)\nNa blev na barv, nemet ur guchennad blevennoù en e doulloù-divskouarn hag en e doulloù-fri... da herzel ouzh ar boultrenn a stankañ ar c'hanioù-se moarvat ! — (Langleiz, Enez ar Rod, Mouladurioù Hor Yezh, 2000.)\nTalmiñ a rae e wad en e zivskouarn. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 155.)\nEn doare-skrivañ etrerannyezhel e vez skrivet diwskouarn, diw skouarn.\nstankañ e zivskouarn\nKorf heb ene, diouskouarn hep penn, treid heb ivinou ? – Ur pout-houarn. — (Jules Gros, Le trésor du breton parlé Troisième Partie, 1974, p. 331.)\nDivskouarn zo gant ar c'harzh\nEn diavaez hag en diabarzh\ngalleg : (paire d') oreilles (fr)\nkerneveureg : dywscovarn (kw)\nAdtapet diwar « https://br.wiktionary.org/w/index.php?title=divskouarn&oldid=312379 »\nKemmoù diwezhañ degaset d'ar bajenn-mañ d'an 8 Meu 2021, da 12:56.


Buhez ar Sent/1913/Briek - Wikimammenn\nBuhez ar Sent/1913/Briek\n◄ Neree, Achillee ha Domitilla Briek Bonifas, Merzer ►\nann trizekved devez a viz mae\nSANT BRIEK, ESKOP\nAr zant-ma a ioa ganet e Bro-Zaoz a dud a lignez huel, hag a oue skoliet er gear evel ma veze skoliet neuze ar vugale hag ann dud iaouank euz he renk. He dad hag he vamm a ioa c’hoaz paianed, pe, mar d-oant badezet, e talc’hent c’hoaz da vihana da lod euz a c’hiziou fall ar baianed. Mes hen a oue a-vihanik devot evel eunn eal.\nSant Jermen a Aoserr o veza eat da ober eur bale d’ar vro-ze, Briek a glevaz hano anezhan hag a c’hoanteaz he velet. Dont a reaz eta d’he gaout, hag e c’houlennaz beza resevet etouez he ziskibien. Sant Jermen, o veza remerket doare vad ann den iaouank, hen resevaz gant joa, hag hen digasaz ganthan pa zistroaz e Frans. Briek a ioa eunn ugent vloaz bennag d’ann ampoent.\nDre genteliou eur mestr ker santel e teuaz buhan da veza habil var ar skianchou sakr, hag eur skouer a bep seurt vertuziou. Bez’en devoa dreist holl eur garantez heb he far evit ar beorien, hag aliez e roe d’ezho he zillad pa n’en deveze mui netra da zioueret gantho. Sant Jermen her belegaz, ha goudeze ez eaz da ober eunn dro da velet he dud.\nHogeo, erruout a reaz er gear d’ann deiz kenta euz ar bloaz ha kaout a eure koumpagnunez vraz e ti he dad hag he vamm : fest ann doue Janus a ioa gantho. Ar fest-ma a bade tri devez, hag a denne kalz dizursiou d’he heul. Eunn darn vad euz ann deiz hag euz ann noz a dremenet o tibri hag oc’h eva, ha pa veze leun ho c’hof, ar goazed a viske krec’hinn loaned pe zillad merc’hed, hag a iea da redet ha da zansal er meaz enn eur iouc’hal evel pennou diskiantet.\nBriek a lavaraz dioc’htu d’he gerent ne azezche ket ouz taol enn ho zouez. « — Fest ann diaoul, emezhan, eo a zo ganehoc’h, ha ne c’hellann ket kemeret perz er fest-se anez nac’h ar guir Doue a adorann. » Neuze ec’h en em lakeaz da brezeg gant kement a nerz var zantelez ar relijion gristen ma’z oa he dud hag ho mignouned souezet ouz he glevet. Goulskoude ho c’halounou n’oant ket gounezet c’hoaz. Mes ar Zant a reaz meur a virakl dirazho, ha kerkent n’o devoue holl nemed eur vouez evit lavaret: « — Prest oump da guitaat servich hon doueou hag hor giziou fall ; hiviziken n’or bezo ken doue nemed Doue Briek. »\nAr c’homzou-ma a lakeaz kaloun ar Zant da zridal gant ar joa. Hasta a eure kelenn ar baianed-se var guirioneziou ar feiz, ha pa gavaz d’ezhan oant desket aoualc’h e roaz d’ezho ar vadiziant. He dad hag he vamm a oue badezet ive ganthan, pe, mard-oant dija badezet, e ouent da vihana distroet ganthan dioc’h ar fals kredennou a c’hellent da heul c’hoaz, hag evelse e teujont da veza hervez ar c’hras bugale d’ann hini a ioa mab d’ezho dre natur.\nBrieka a brezegaz goudeze er c’harteriou divar dro, hag a zavaz ilizou e meur a leac’h. He dad hag he vamm a roaz d’ezhan ive arc’hant da zevel eur gouent, hag er gouent-ma en devoue d’he dro eur maread diskibien. Ar Zant a reaz d’ezho miret ar reolenn a vuez en doa heuliet he-unan epad m’oa bet e Frans gant sant Jermen.\nEur pennad mad a ioa ma laboure evit silvidigez he genvroiz, asambles gant beleien all en doa galvet d’he zikour, pa lavaraz eunn eal d’ezhan dre he gousk dont da Vreiz-Izel. Briek a zentaz var ann heur hag en em lakeaz enn hent gant eiz-ugent euz he ziskibien : eskop oa dija d’ar mare-ze.\nDiskenn a eure da genta var aochou Leon, hag ac’hano e skoaz etrezek Treger. Goudeze ez eaz larkoc’h c’hoaz, hag o veza digouezet el leac’h m’ema brema ar gear a zoug he hano, e savaz eno eur gouent hag eunn iliz enn henor da zant Stephan, kenta merzer. Er gouent-se e tremenaz ann nemorant euz he vuez. Hogen, enn he gozni zoken e kendalc’he da iun ha da gastiza he gorf dre ar binijenn. Kendelc’her a rea ive da brezeg d’ar boblou divar dro, ha ne esperne netra evit pourvei da holl ezommou ann eneou fidel. Eleiz a dud a deuaz a nebeut a nebeut da jom e kichen he gouent, ha setu aze penaoz e oue savet kear Sant-Briek. Ar zant-ma a varvaz e tro ar bloaz 502, oajet a ouspenn dek vloaz ha pevar-ugent ha brudet dre he viraklou a bell hag a dost.\nPebez poan n’o deuz ket kemeret ar Zent, pebez poan ne gemer ket irio c’hoaz ar visionerien evit gounit eneou da Zoue, evit savetei eneou tud ha ne anavezent ket! Ha c’houi, petra rit-hu evit savetei hoc’h ene hoc’h-unan? Koumprenit eta eur vech evit mad n’oc’h euz nemed eunn ene, ha mar kollit ann ene-ze, setu c’houi reuzeudik da viken, setu c’houi da viken enn tan, da viken enn dizesper. Er c’hountrol, mar saveteit hoc’h ene, setu c’houi euruz evit ato, evit ato er baradoz, evit ato gant Doue. Pehini eo ar guella evidhoc’h ?... « Mont d’ar baradoz, » a leverot. Ia, mes evit mont di e renkit poania noz-deiz d’en em ziouall diouz ar pec’hed ha diouz kement tra a zoug d’ar pec’hed. Hen ober a rit-hu !\nAdtapet diwar « https://br.wikisource.org/w/index.php?title=Buhez_ar_Sent/1913/Briek&oldid=32457 »\nKemmoù diwezhañ degaset d'ar bajenn-mañ d'an 15 C'hwe 2012, da 13:40.


Brezel Kevre Cambrai - Wikipedia\nBrezel Kevre Cambrai\nPevare brezel Italia, pe Brezel Kevre Cambrai, zo ur brezel en Italia hag a badas eus 1508 betek 1513.\nEn 1508, da-heul feur-emglev Cambrai, e krogas pevare brezel Italia. Kevre Cambrai a oa aozet da enebiñ ouzh Venezia. Ennañ e oa bodet Stadoù ar Pab, rak ar pab a felle dezhañ adkemer kreñvlec'hioù eus Romagna a oa bet kemeret gant Venezia en 1504, Bro-C'hall a glaske tapout kêrioù dalc'het gant Venezia en Lombardia, hag an Impalaeriezh Santel a oa o klask teuler he c'hrabanoù war un toullad kêrioù mogeriet e Frioul. En 1506 e oa bet kemeret Peruggia ha Bologna gant ar pab Jul II.\nEr c'hreisteiz, Fadrique Álvarez de Toledo y Enríquez de Quiñones, eil Dug Alba, e penn arme Aragon, a argadas Rouantelezh Navarra. Aloubiñ a reas ar vro er c'hreisteiz d'ar Pireneoù, ma rankas Jean d'Albret tremen ar menezioù da glask repu.\nFin ar brezel[kemmañ | kemmañ ar vammenn]\nD'ar 14 a viz Gwengolo e voe sinet feur-emglev Dijon gant Louis II de la Trémoille, a baeas ar Suised evit ma'z ajent d'ar gêr, hag a zilezas an arc'hadennoù gall en Italia en anv ar roue Loeiz XII.\nAr roue avat ne anavezas ket ar feur-emglev-se, met kollet e oa Italia gantañ. Adkemer an douaroù kollet gant Loeiz XII a vo graet avat gant ar roue gall war e lerc'h, Frañsez Iañ.\nAdtapet diwar « https://br.wikipedia.org/w/index.php?title=Brezel_Kevre_Cambrai&oldid=1986271 »\nKemmoù diwezhañ degaset d'ar bajenn-mañ d'an 14 Ebr 2022, da 21:32.


Pajenn:Sales - Introduction d’ar Vuez devot.djvu/358 - Wikimammenn\nPajenn:Sales - Introduction d’ar Vuez devot.djvu/358\nan dud demezet bep bloaz an deiz ma vezent bet eureujet. Certenamant ne zisapprouven quet e ve digacet ar c’hustum-se bremâ ive, nemet na ve quet gant apparaillou a recreationou monden ha sansuel ve er graet; mæs ervat ma teue an ozac’h hac ar chreg da gofes ha da gommunia en deiz-se, o recommandi da Zoue gant mui a ferveur eguet en deiziou-all an issu-mad eus o friedelez, hac o nevezi ar resolutionou mad da santifia o friedelez mui ouz vui dre ur garantez hac ur fidelite vras an eil evit eguile, hac o quemeret adarre o halan en hor Salver evit supporti ar beac’h ha dougen ar garg eus o stad hac eus o vocation.\nEvit an honestis eus ar guele Nuptial, pe eus ar guele a Briedelez .\nAR guele nuptial pe a briedelez a dle beza hep souill hac hep taich ebet, evel a lavar an Abostol, da lavaret eo, e tle beza exant diouz peb-seurt lousdoniou profan hac impudic. Evelse ar Briedelez santel a oue da guenra instituet er Barados terres, eleac’h na doa bet biscoaz bete neuse nep-seurt direglamant eus ar goncupissanç na netra disonest.\n↑ Gwall zifeal ouzh an destenn orin eo troidigezh ar chabistr-mañ, gant meur a frazennoù lezet e-maez pe dreuzfurmet bras. [Notenn gant Wikimammenn]\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/358&oldid=127902 »\nKemmoù diwezhañ degaset d'ar bajenn-mañ d'an 9 Eos 2018, da 14:38.


Genver | 2015 | Soubenn ar geek\nPosted in Filmoù with tags gouennelouriezh, kevredigezh, politikerezh, saoz, tud yaouank pinvidik on Genver 31, 2015 by geekezig\nNe ouien ket kalz tra diwar-benn The Riot Club, estreget e oa paotred koant war ar skritell hag e oa sevenet gant ar plac’h e doa sevenet An Education en doa plijet kalz din. Gant ma c’hartenn sinema nevez hag imoret mat on bet o welet ar film. Gouezet ‘m eus goude e oa diazezet war ur pezh c’hoari (Posh) ha souezhus eo n’am befe ket soñjet e-kerzh ar film rak e gwirionez e tremen pep tra pe dost e-pad ur pred, e memes pezh. Azasaet eo kentoc’h mat neuze peogwir ne seblant ket souezhus er film. Ma, The Riot Club a gont istor ur c’hlub e skol-veur Oxford. Paotred hepken, tud a live uhel evel-just a blij dezho evañ, debriñ ha fouzhañ. «We’re gonna carpe that diem» hervezo, lakaomp.\nStart-tre eo gouzañv ar pezh a vez klevet er film (gouennelouriezh ha kalz kalz dismegañs evit ar metouioù sokial izel, an dud n’o defe ket bet memes deskadurezh hag all), feuls-tre eo da veur a vare, dre ar gaoz ha dre an traoù a vez graet. Souezhet on bet o welet e oa kreñv-tre an nebeut tudennoù merc’hed a vez gwelet a-benn ar fin (Natalie Dormer a ra un doare cameo bamus-tre e perzh un escort na bleg ket d’ar strollad 10 den dirazi). Un toullad prantadoù deuet brav-tre a zo er film (emañ anat, met reoù all ivez) ha poanius e oa klevout pegen gwir e oa frazenn tudenn Ryle «you think you hate me but you love me and you just can’t admit it», fin eo bet dibab an aktour (a oa Finn e-barzh The Hunger Games), anat! N’on ket bet kendrec’het penn-da-benn eus an hollad avat, dreist-holl e keñver An Education.\nFilm sevenet gant Lone Scherfig. Rouantelezh-Unanet, (deuet ‘maez war skrammoù Frañs d’an 31 a viz Kerzu) 2014, 1e47.\nPosted in Levrioù with tags comics, familh, karantez, krennarded, lennegezh young adult, lise, sonerezh, Stadoù-Unanet on Genver 18, 2015 by geekezig\nFentus eo istor ar romant-se evidon. E brofet em boa d’am nizez evit he 13 vloaz hag e oa aet hi ivez da brenañ anezhañ evidon d’ar memes mare! Da Nedeleg he deus profet din al levr setu on kroget d’e lenn en treñ da Bariz disul.\nTremen a ra ar romant er bloavezhioù 80 er Stadoù-Unanet en ur c’harter un tamm paour. Park a zo ur c’hrennard ordinal, n’eo gwelet na mat na fall met e vamm a zo Koreanez ha kemplezhiet eo un tamm gant e neuz diavaez. Eleanor a zo ar plac’h nevez er skol, blev ruz rodellet ganti ha kentoc’h tevik, buan e vez an dud oc’h ober goap outi. N’eo ket ar gwashañ eviti koulskoude peogwir eo kentoc’h er ger n’a ket, gant mignon he mamm, Richie.\nPark & Eleanor a grogo un darempred didrouz, just o vezañ azezet kichen-ha-kichen er c’harr boutin. Goude ur mare e lennont bannoù-treset asambles, goude-se e selaouont sonerezh ha setu penaos e krog ar garantez etrezo. Moutik-tre eo o darempred ha meur a wech am eus kavet gwir-tre ar pezh a c’halle soñjal pe ober an tudennoù, an traoù droch a c’haller ober d’an oad a 16 vloaz just a-benn gwelet an den a garer. Dodennoù all a zo evel-just, gouennelouriezh, identelezh, feulster (er skol, er gêr) ha paourentez dreist-holl. Buan ‘m eus lennet ar romant ha plijus-tre ‘m eus kavet e gwirionez ha fromus ken-ken. Iskis eo peogwir ne kont netra dreistordinal met se an hini ‘zo kreñv : deskrivadennoù ken resis eus ar santadoù kreñv a c’haller kaout en ur stokañ dorn unan bennak a garer pe o kavout brav traoùigoù resis, o karout un doare da lârat an traoù… Gwir-tre, kaerderioù simplañ ar garantez.\nC’hoarzhet ‘m eus ivez gant ar prantad tro-dro d’ar fardañ, da Han Solo… Pep hini a c’hall kavout traoù heñvel e Eleanor hag e Park moarvat. Deuet brav eo ar romant-mañ evidon-me, un drugar eo bet e lenn.\nHa peseurt gerioù a vefe bet skrivet gant Eleanor war ar gartenn-post? 🙂\nEvit ar re a zo bet plijet gant al levr eveldon ez eus ur bern fan art brav da gavout war ar rouedad ^^\nRomant amerikan skrivet gant Rainbow Rowell. Embannet e galleg gant Pocket Jeunesse d’ar 5 a viz Even 2014.\nPosted in Filmoù with tags dañs, familh, krennarded, Rouantelezh-Unanet on Genver 18, 2015 by geekezig\nMeur a wech ez eo bet komzet din eus ar film-se gant ur mignon din. Ar wech kentañ en doa lâret e plijfe din hag an eil e oa kentoc’h o komz diwar-benn Michael Fassbender e-barzh ar film. Ur film diwar-benn ur grennardez eo Fish Tank. Ur grennardez a blij dezhi dañsal. Ur sapre penn-beulke eo hag ober a ra ur bern sotonioù setu perak eo bet skarzhet eus he skol. Tremen a ra he devezhioù o pourmen er maez, o klask jeu hag oc’h evañ. He c’hoar vihan a zo un tamm war memes hent. Un deiz bennak ec’h erru Connor en o zi, mignon nevez he mamm. Tremen a ra mat an traoù gantañ, plijus eo ha broudañ a ra anezhi da zañsal ha da gemer perzh en ur genstrivadeg, lakaat a ra anezho da zizoloiñ sonerezh ivez. D’ur mare zo avat e cheñch an darempred etre Mia hag eñ. Ar plac’h 15 vloaz a zizoloio e vuhez kuzh ha d’ober sotonioù all. Gwall deñval eo ar film, poltred ur metou sokial izel e bro Saoz, tud a gont gevier, oc’h abuziñ o amzer en ur evañ ha straniñ tra ken… An nebeut a draoù pozitivel a zo ken fall hag ar peurrest (ar genstrivadeg dañsal). N’am eus ket kavet displijus ar film met un tamm hir ha moarvat re negativel evit ma zemz-spered d’ar mare-se. Poan ‘m eus bet o kompren perak e yae Mia d’ober traoù ken droch ivez (gant Keira da skouer), na digenvez e seblant bezañ…\nFilm sevenet gant Andrea Arnold. Rouantelezh-Unanet, 2009, 2e03.\nPosted in Filmoù with tags bloavezhioù 80, dramm, Hollywood, krennarded, sida, sinema, skinwel, Stadoù-Unanet, tud yaouank pinvidik on Genver 15, 2015 by geekezig\nPosted in Filmoù with tags azasadenn, Frañs, kanañ, karantez, Pariz, sevel bugale, skrivagner on Genver 14, 2015 by geekezig\nKuzuliet eo bet din ar film-se gant meur a zen ha profitet ‘m eus eus ma nozvezh kentañ e Pariz ma-unan ha dirouedad evit e sellet. Un istor simpl a-walc’h eo hini Pas son genre (a zo tennet diwar ur romant) : ur parizian, kelenner prederouriezh ha skrivagner a vez kaset da gelenn e Arras. Un tamm displijus ha leun a rakvarnioù eo an den met plijet eo gant ar plac’h he deus troc’het e vlev dezhañ e ti ar perukenner e Arras : Jennifer. Ur plac’h laouen eo hi, a vev gant he mab a zo tro 10 vloaz bennak. Evurus int ha simpl eo ar vuhez, plijout a ra dezhi mont d’ar sinema ha da ganañ d’ar sadorn da noz gant he mignonezed. Dic’hortoz eo o istor karantez evel-just, o vezañ eus metouioù sokial disheñvel-mik. Koulskoude e tegaso an eil kalz traoù d’egile ha d’eben a-benn ar fin. Ur film kempouez eo a-drugarez da dibab ar sevener gwelet an traoù eus an daou du (ar romant a oa kontet gant sell ar paotr hepken). Jennifer an hini a zo harozez ar film evidon-me, ur plac’h kreñv ha bepred leun a startijenn hag a youl. Ur film plijus eo zoken m’eo souezhus eus tamm a-berzh ar sevener Lucas Belvaux!\nFilm sevenet gant Lucas Belvaux diwar romant . Frañs, 2013, 1e51.\nPosted in Filmoù with tags faltazi, mignoniezh, skol-veur on Genver 6, 2015 by geekezig\nUr c’hiz a zo ober filmoù a dremen a-raok unan all evit displegañ piv e oa an tudennoù hag all, setu ar pezh a zo bet kinniget gant Pixar n’eus ket keit-se zo gant Monstres Academy. E penn-kentañ ar film e vez gwelet Bob pa oa bugel ha penaos en deus fellet dezhañ mont d’ar skol-veur evit deskiñ penaos mont da d/”terreur d’élite”. Goude-se e vo gwelet er skol-veur neuze, oc’h ober anaoudegezh gant Sulli ha merzout buan n’eo ket gwall varrek daoust dezhañ studiañ evel ur sod. Skarzhet e vo eus departamant an aon er skol-veur met kinnig a raio da benn an departamant adkemer anezhañ (ha tout ur skipailh all, Sulli en o-zouez) ma teuont a-benn ur genstrivadeg etre kenvreuriezhoù. Brav-tre eo ar film, anat ha fentus a-walc’h met n’on ket bet kendrec’het da vat gant ar film. Un tamm hir ‘m eus kavet ma amzer hag hegaset on bet gant an tu re “amerikan” (gant sistem ar skolioù-meur du-hont), re dost eus ar bed gwirion neuze. Ouzhpenn-se e kaven poanius istor ar film pa ouier fin Monstres & Cie. N’eo ket fall ar film ha plijadur ‘m eus bet o sellet met n’emañ ket a live gant ar film diazez na gant filmoù boaz Pixar me gav.\nFilm sevenet gant Dan Scalon. Stadoù-Unanet Amerika, 2013, 1e44.\nPosted in C'hoarioù video with tags kontadennoù on Genver 6, 2015 by geekezig\nThe Sensational December Machine a zo ur gontadennig “c’hoari” digoust kinniget gant ar studio Simogo. Ur seurt profig Nedeleg ma fell deoc’h, tu ‘zo deoc’h e bellgargañ amañ.\nNe bad ket pell tamm ebet ha n’eus netra ispisial d’ober estreget lenn an istor. Brav eo an tresadennoù met n’on ket bet kendrec’het gant an istor ha displijet un tamm gant an doare da ginnig ar c’hoari (war skramm ma urzhiataer d’an nebeutañ) peogwir n’hallen ket lenn mat ar frazennoù da vareoù zo. Setu, ma fell deoc’h lenn ur gontadennig, m’ho peus pemp munutenn da abuziñ, perak ket! Met anzav a ran e oan bet kalz plijetoc’h gant Castles in the Sky.\nC’hoari PC & Mac. Diorroet hag embannet gant Simogo, 18 a viz Kerzu 2014.


Pathet Lao - Wikipedia\nAr Pathet Lao (Lao: ປະເທດລາວ, "Broad Lao") a vez graet eus un aozadur politikel ha milourel komunour e Laos, savet e-kreiz an 20vet kantved. Al luskad a gemeras ar galloud e 1975, goude brezel-sivil Laos. Ar Pathet Lao a oa chomet liammet don gant komunisted Vietnam. E-pad ar brezel-sivil, e oa urzhiet, dafaret betek suj d'al Lu Norzh Vietnam. Stourmet o devoa asambles a-enep an nerzhioù enep-komunour e-pad Brezel Vietnam. Gant an amzer o redek an anv Pathet Lao a zo deuet da vezañ un termenadur hollek evit ar gomunourien eus Laos.\nSoudarded ar Pathet Lao e Xam Neua e 1953\nAr strollad politikel Pathet Lao a oa anvet da gentañ "Strollad ar re Lao" (1955–1972) ha goude-se "Strollad dispac'hel ar bobl Lao" (1972–bremañ). Pennoù bras ar Pathet Lao e oa ar Priñs Souphanouvong, Kaysone Phomvihane, Phoumi Vongvichit, Nouhak Phoumsavanh ha Khamtay Siphandone.\nSkourr politikel ar Pathet Lao, anvet an "Talbenn brogarour Lao" (Lao: Neo Lao Hak Xat) a voe implijet e meur a gevredad e gouarnamantoù adalek ar bloavezh 1956.\nAdtapet diwar « https://br.wikipedia.org/w/index.php?title=Pathet_Lao&oldid=1723421 »\nKemmoù diwezhañ degaset d'ar bajenn-mañ d'an 20 Her 2016, da 19:19.


Pajenn:Pompery - Quelennou var labour pe gonnidegues an douar, 1851.djvu/52 - Wikimammenn\nPajenn:Pompery - Quelennou var labour pe gonnidegues an douar, 1851.djvu/52\nnebeut, betec an anchou zo etre-zô. An arer squiantet a zresso e irvi eguisse eaz aoalc’h, en oc’h roei gât evès, d’oc’h doaré an douar, muioc’h pé nebeutoc’h a grog dé allar, dré ma casso é labour araoc.\nPetra eo an allar.\nCetu quement tam zo oc’h ober an allar al laz, oc’h pehini en em stag an tamou al ; ar ac’hravas pé al lostennou, evit manea ac encha an allar ; ar c’hontel, pini a valé araoc ar zoc’h evit troc’ha ar bomm é soun zi varc’horré. Ar zoc'h, evit é zroc’ha dindan, ac e renq caout lédander avoalc’h da nem reiza gât digor ar guignalar ; ar guignalar evit cas ar bomm er guer ; meur a seurt zo : sul vuia int troët cleuz, sul vella e troont ar bomm en douarou scan ac en douarou daou anter ; mes en douarou crê, ar guigneller eon ha ber e dro guelloc’h. Ar guigneller potin (ouarn teuzet) zo guelloc’h evit ar ré-al, abalamour e chomont ato en ô c’hiz ac an douar né stag tam outô ; ha dré-zé, evel eo bet lavaret c’hoas, an allar ne nem garg quet, nequet arzet en ent ha mont a ra ato var eon ; ar c’hever pé ar zol a ricl var an douar ; an tam-ze an ini uz ato ar buana, mes eller caout eun al gât nebeut a vizou ; ar regulator, a zo pen al laz, zo evit quemmerout dounoc’h pé vassoc’h, ledannoc’h\n↑ An aotrou Bodin a gas quevériou nevez, pa feller, ac hô verz doc’h al lur, dar priz ar potin.\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/52&oldid=141545 »


Pajenn:Marigo - Buez ar Saent.djvu/321 - Wikimammenn\nPajenn:Marigo - Buez ar Saent.djvu/321\nintructionou-mâ : da guenta lacât evez ne raze netra eus e volontez propr ha na antreprenze netra heb cuzul. D’an eil, chasseal eus e speret an oll songesonou eus ar bed. D’an drede en em zisfiziout bepret anezâ e-unan, ha beilla var e inclinationou. D’ar bevare n’en em occup-ze, na ne barlant-ze nemet eus ar pez a alle e renta santeloc’h. D’ar bemvet, ne zesiret na visionou, na revelationou, na donezonou dreist-ordinal. D’ar c’huec’hvet, ofri alies da Zoue e labour, e boaniou, e silanç hac e Oræsonou. Ar fidelite gant pehini e viras an avizou mad-ze, a reas dezàn ober e neubeut amser ur profit bras er vertuziou.\nAr Religius ancien-ze, pehini ne glasque nemet renta bemdez parfetoc’h e Zisquibl, ha mouga ennàn an amour propr, er c’hassas e Quær da verza ur bec’h panerou, hac a lavaras dezâ goulen anezo ur pris pehini a oa diresoun. Partial a eureu rac-eon heb respont netra : ar pris a c’houlennas eus e banerou a reas ma oue quemeret evit un den sot ha ma oue goapeet gant ar bopl. Distrei a eureu gant joa d’e Ermitaich, e pelec’h e continuas da gundui ur vue humbl ha mortifiet.\nAr Religius ancien a lavaras dezàn erfin e oa deut an amser da lacaat da dalvout an doneson en doa recevet digant Doue, en ur scriva a enep Adversourien an Ilis, hac en ur drec’hi dre e Scridou an Heretiquet nevez. Ar Sant a recevas ar gourc’hemen-ze evel un urz eus an Eê. Composi a reas Levriou excellant evit souten ar Feiz, ha cals a Levriou a zevotion leun eus a un onction divin, ispicial pa barlant eus a excellanc, hac ar gallout eus ar Verc’hes Glorius Vari.\nAn Escop a Jerusalem, o veza aznavezet milid bras ar Sant-mâ, èn obligeas d’en em renta Bælec, mæs ne vevas quet pell amser goudese. Clènvel a eureu hac, uset e binigennou hac e labourou, e varvas var dro ar bloaz 770, oaget ouspen pevar-uguent vloas, ha respeteta neuse evel unan eus an habila ha santel a Tadou eus an ilis.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/321&oldid=134435 »


Díaz-Canel Singao, ganet d'an 20 a viz Ebrel 1960, zo ur politikour kuban. 19vet prezidant Kuba eo. A-raok e oa bet besprezidant kuzul-stad ha kuzul ministred ar vro etre 2013 betek 2018. Ezel eo bet eus Politburo Strollad Komunour Kuba abaoe 2003. Bez eo bet Ministr an deskadurezh-stad etre 2009 ha 2012; lakaet e oa bet da vesprezidant kuzul ar vinistred (bes-kentañ ministr) e 2012. Bloaz war-lerc'h, d'ar 24 a viz C'hwevrer 2013, e oa dilennet evel besprezidant penn kuzul-stad Kuba.\nMiguel Diaz Canel e 2015\nDilennet e oa bet evit erlerc'hiañ Raúl Castro evel prezidant ar c'huzul-stad ha kuzul ar vinistred d'an 18 a viz Ebrel 2018. Kadoriet eo bet an devezh war-lerc'h. E-doug 40 vloaz ez eo ar c'hentañ prezidant evit Kuba ha na vefe ket un ezel eus ar familh Castro.\nGanet eo Díaz-Canel d'an 20 a viz Ebrel 1960 e Placetas, e proviñs Villa Clara. Mab eo da Aída Bermúdez, mestrez-skol, ha Miguel Díaz-Canel, labourer er greanterezh e Santa Clara.\nAdtapet diwar « https://br.wikipedia.org/w/index.php?title=Miguel_Díaz-Canel&oldid=1904203 »\nDernière modification le 5 Mez 2021, à 05:27\nKemmoù diwezhañ degaset d'ar bajenn-mañ d'an 5 Mez 2021, da 05:27.


Vanikoro, en Inizi Solomon\nMonumant e koun La Pérouse\nVanikoro zo unan eus an inizi Solomon, en enezeg Santa Cruz (11° 37' su ha 166° 58' reter), er Meurvor Habask. Tost eo Vanikoro da Vanuatu. Un atoll kouralek eo, gant div enezenn vras ennañ, Banie ha Teanu.\nPoblet eo Vanikoro gant war-dro 800 den ha komzet e vez meur a yezh en enezenn.\nE Vanikoro e varvas an ergerzher gall Jean-François de La Pérouse hag an dud all a oa gantañ war e listri, e 1788. E 2005 e voe adkavet ar peñseoù eus an daou lestr-se, La Boussole ha L'Astrolabe, ha roudoù eus ur c’hamp war an douar a oa bet annezet gant an ergerzher e-pad meur a viz.\nVanikoro (kartenn, yezhoù), lec’hienn ur yezhoniour (galleg pe saozneg)\nAssociation La Pérouse\nAdtapet diwar « https://br.wikipedia.org/w/index.php?title=Vanikoro&oldid=1548735 »\nKemmoù diwezhañ degaset d'ar bajenn-mañ d'an 13 Gen 2014, da 09:59.


Pajenn:Le Clerc - Ma beaj Jeruzalem, 1902.djvu/74 - Wikimammenn\nPajenn:Le Clerc - Ma beaj Jeruzalem, 1902.djvu/74\ne oa an Itron-Varia-Zilvidigez o tostaat. Kenkent e teu war draou gant ar run, en eur redek a-dreuz d’an douar *gwiniek, pautred ha plac’hed, dilezet gante o labour dre m’o deuz c’hoant d’ober d’imp o gourc’hemenno. Euz e du, ar mirer a gemer eur c’horn doug-mouez hag a lausk ennan komzo hag a deu bete d’imp, daoust pegen pell eman diouzimp. Setu aman diou euz ar re a glevan-me distag : « Veni Creator ! — Buena Sera (nozvez vad) ! » Bean ’zo pelerined hag a heuilh penn-da-benn ’pez a lar. Evidon-me, me ’zo, ’benn neuze, gant eun dra-all.\nTremenet gant hon lestr ar beg-douar, e tizoloan eur gærik koant, koantan hini am euz gwelet biskoaz. Harpet eo ouz ar mene, he zreid damdost er mor ; he fenn a zav, eur penn gwenn ha sard etre *gwiniennou ra d’ean ’vel eur gurunen c’hlaz. Petra bennak, al liou gwenn a zo war he c’horf penn-da-benn : gwenn eo he zier, ha gwenn hec’h iliz. Eun iliz neve he deuz, d’ei eun tour uhel, savet e læc’h eun all bet diskaret gant eur c’hren-douar. Enni ’man lorc’h tud Inostro (an hano-ze a doug ar gærik), Mes n’ankouaont ket ec’h int bet sikouret d’he sevel gant arc’hant pelerined ar binijen. Evit o zrugarekât e teuont hirie, ’vel ma teuont bep gwech, da zaludi anê en o zremen.\nGwel a reomp anê harpet ouz ar prenecho pe vodet ’raug o zier. Youc’hal a reont a bouez penn ha hijan mouchouero, dreist-holl pa glevont an tenn kanol a lausk d’ê hon lestr evit o zaludi. Ha setu, ’vit respont d’imp, eur vouez o sevel hag a voug o hini : mouez kleier hag a vranskel herr da m’hellont, eur vouez skintin, eur vouez\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/74&oldid=105500 »\nKemmoù diwezhañ degaset d'ar bajenn-mañ d'an 10 Eos 2017, da 15:07.


Poste Implijad liesvarrek er skol\nPériode 31 eost 2020 - 30 eost 2021\nEmployeur AEP Skol Diwan Lesneven\nMission Karget e voc’h, en ur skol divyezhek dre soubidigezh, eus kempenn ar c’hlasoù ha lec’hioù boutin ar skol hag embrougañ ar skolidi er c’hantin (hent, servij ar predoù, evezhiañ ar porzh-skol). Eurvezhioù labour: Etre 11e40 ha 19e15 war an devezhioù-skol + nebeut devezhioù e-pad ar bloavezh. Anavezout ar brezhoneg a vefe degemeret mat. Kontrat : Parcours Emploi Compétences (PEC).\nProfil Kempenn : -\tKempenn an ti-skol hag ar c’hantin. -\tAnavezout hag implijout protokol kempenn al lec’h. -\tAnavezout ha heuliañ urzh implij ar produioù. -\tAnavezout hag gouzout rummañ al lastez. -\tAnavezout, hag reiñ da anavezout d’an dud e karg, direizhderioù gwelet ganeoc’h. -\tGouzout implij, naetaat ha renkañ an dafar. -\tAnavezout an teknikoù kempenn hag gouzout ober ganto. -\tMerañ e labour hervez an degouezhioù Kantin : Ambrougañ ar vugale e-pad ar predoù. Ambrougañ ar vugale etre ar skol hag ar c’hantin ha war ar porzh-skol. Degemer ar skolidi hag ar gerent war ar mareoù troskol. Gouzout merañ ur strollad bugale : -\tKaout un emzalc’h a glot gant raktres desaverezh ar skol. -\tGouzout merañ an diaesterioù etre ar vugale. -\tAozaِñ an traoù er surentez. -\tGouzout kaout un evezhiegezh vicherel, e-keñver ar skipailh pedagogel, ar gerent hag an diavaez.\nRemarques Kevrad termenet he fad 12 miz Kontrad : kevrad sikouret PEC/CAE 21 eur bep sizhun bloaviezet\nContact Carole Lamour 0663598143\nFiche modifiée le 2020-07-16 11:15:24


Emission Ribine Records : Ribines Records : Visualize\nRibine Records : FEM\nFEM, un dj a-vro Roazhon, a zo unan eus an arzourien br…\nRibines Records : Just Jul\nJust Jul a zo DJ ha produer, kenkrouer al label Mascarad…\nRibines Records : Zevka\nNaonedadez, Zevka a grog gant ar miks er bloavezhioù 200…\nRibines Records : Paulette Sauvage\nPaulette Sauvage a implij an tekno evel ur goaf hag ur s…\nCool kit arzourez disuj bed queer Bro-Naoned a oar subli…\nEmission Ribine Records - Episode diffusé le 19.03.2020\nEpisode animé par : Tud a youl vat Radio Naoned\nVisualize zo un eus ar re o deus krouet ar c'henstroll ha kevredigezh ScratchLAB. Kensavet 'neus ivez ar raktres Kontrol Yo Handz e Naoned. Pal an traoù-se eo brudañ sevenadur an Turntabism (ger krouet e 1995 gant DJ Babu evit an arz da implij ar platinoù vinyl evel ur benveg sonerezh) hag an Djing. Evel ar pennoù brudet evel DJ Q-Bert, A-Trak pe DJ Craze.\nKrouer Turnbalist abaoe ouzhpenn 15 vloaz ha sot gant ar « beatoù » eus ar re smouthañ d'ar re drummañ, hemañ 'zo un DJ liesseurt da vat (gant gwiziennoù Hip-hop) oc'h emdreiñ atav. Profañ a ra ar gwellañ eus an Hip-Hop hag eus ar Bass Muzik.\nE sevenadur ha dibarded e zibab sonerezh a gont e istor d'hon divskouarn. Gant un disoc'h « So Dancefloor ».\nHejañ a ra al leurennoù brudet evel an Ubu e Roazhon, ar Batofar e Pariz, ar Stereolux hag ar Warehouse e Naoned, an Antirouille e Montpelier hag ar Molotov e Marsilha met ivez festivalioù evel Astropolis, Couvre Feu, Hip Opsession pe c'hoazh Paco Tyson.\nMiksoù ar gevredigezh elektro Ribine Records\nTud a youl vat Radio Naoned Tud a youl vat Radio Naoned


Penn-ar-Bed - Wikipedia\ndepartamant gall e Breizh\n915 090 ann. (2019)\n48° 15′ Norzh\n4° 00′ Kornôg / 48.25, -4\nPenn-ar-Bed (distaget: [ˌpɛnarˈbeːt]), Finistère e galleg hag ent-ofisiel (distaget: [fi.nis.tɛʁ]), a zo unan eus ar pemp departamant a oa bet savet e Breizh da heul ar Reveulzi c'hall. E kornaoueg ar vro emañ, Kemper eo ar pennlec'h anezhañ, hag an 29 an niverenn roet dezhañ.\n3 Istor melestradurel\n1934-1936: ar c'huzul-departamant a savas a-du gant ar mennad skignet gant al luskad Ar Brezoneg er Skol (ABES) evit kelennadurezh ar brezhoneg er skol.\n51 gumun a zo ur skol Diwan pe ur skol zivyezhek enno. 3,8% eus bugale an departamant a zo ganti er c'hentañ derez. Ofis Publik ar Brezhoneg\nAr skritelladur a zo ul lodenn diouti e brezhoneg e Penn-ar-Bed, dreist-holl skritelloù ar c'humunioù.\nE 1999 e oa bet graet un enklask gant an INSEE hag e oa bet kavet e oa tro 132 000 brezhoneger e departamant Penn-ar-Bed. Er bloavezh 2005 e oa 4 333 skoliad en hentennoù Diwan ha divyezhek.\nKrouet eo bet e 1790 diwar rannadenn proviñs Breizh etre pemp departamant. Ar prefeti a zo bet staliet e Kemper, hag ar prefeti mor e Brest. Anvet eo bet diwar un anv kozh roet er Grennamzer da Veg Lokmazhe (e kumun Plougonvelen) bet kredet bezañ ar c'hornôkañ lec'h e kevandir Eurazia, houmañ lakaet da lodenn bennañ ar bed. Hiziv an deiz emañ perzh eus Rannvro Breizh.\nEvit sevel departamant Penn-ar-Bed ez eus bet kemeret ul lodenn vras eus Kerne, er su, kontelezh hag eskopti kozh Bro-Leon penn-da-benn, er biz ul lodenn eus Bro-Dreger, hag ul lodennig eus Bro-Wened er gevred, e-tro an Arzhanaou.\n27 a viz Genver 1790 - Diviz kannaded Breizh war harzoù departamant Penn-ar-Bed (rannadur Bro-Dreger koulz hag hini senesaliezh Karaez ha kanton an Arzhanaou distaget diouzh Bro-Wened);\n20 a viz Eost 1790 - Kemper lakaet da bennlec'h Penn-ar-Bed gant ar Vodadeg Vroadel Bonreizhañ a-enep tuidi Landerne;\n17 a viz Gouere 1793 - Goude m'eo bet kaset d'al lezvarn melestrerien Penn-ar-Bed emañ staliet ar C'hengor melestradurel e Landerne, met chom a ra an darn vuiañ eus ar paperennoù e Kemper adanvet "Montagne-sur-Odet";\n22 Mae|22 a viz Mae 1794 - 26 melestrer Penn-ar-Bed dibennet e Brest evit bezañ bet kevrededourien;\n5 a viz Du 1794 - Kemper adlakaet da bennlec'h gant ar Goñvañsion Vroadel;\n17 a viz C'hwevrer 1800 (28 Pluviôse, An VIII) - Lezenn war ar rannadur melestradurel e Bro-Chall : ur prefed lakaet e penn melestradurioù an departamantoù ha krouidigezh an arondisamantoù gant un isprefed war ar bazenn uhelañ - Roll an arondisamantoù : Kemper, Brest, Kastellin, Montroulez, Kemperle.\n1857 - Staget eo Lokunole ouzh Penn-ar-Bed;\n1926 - Lamet eo Kemperle diouzh roll an arondisamantoù;\n1973 - Brest hag ar c'humunioù war he zro bodet er Kumuniezh kêrioù Brest;\n6 a viz C'hwevrer 1999 - Kentañ lezenn war bodañ ar c'humunioù e kumuniezhioù kumunioù - War ar prantad 2000-2003 e padas an divizoù a-raok ma vo goloet an departamant a-bezh. N'eus nemet teir c'humun chomet er-maez eus ur gumuniezh neuze:Enez-Sun, Lokorn hag Enez-Eusa.\nAr prefeti e Kemper\nE Ploeneg eo bet kavet roudoù koshañ un tan oaled e Europa (deiziataet 400 000 bloaz).\nDispac'h gall : Lodennet e voe departamant Penn-ar-Bed etre eizh bann; setu amañ o roll: Brest, Karaez-Plougêr, Kemper, Kemperle, Landerne, Lesneven, Montroulez ha Pontekroaz.\nE ardamezioù a zispak ul leon (ardamez Bro-Leon) tal-ouzh-tal gant ur maout (ardamez Kernev) gant pemp erminig a-us (evit 5 departamant Breizh).\nKêrioù pennañ (en tu-hont da 10 000 annezad enno)\nKêrioù pennañ an departamant\nBrest 139 926 Arondisamant Brest\nKemper 63 283 Arondisamant Kemper\nKonk-Kerne 19 816 Arondisamant Kemper\nMontroulez 14 845 Arondisamant Montroulez\nLanderne 15 918 Arondisamant Brest\nDouarnenez 14 000 Arondisamant Kemper\nGwipavaz 15 050 Arondisamant Brest\nPlougastell-Daoulaz 13 161 Arondisamant Brest\nKemperle 12 220 Arondisamant Kemper\nPlouzane 13 496 Arondisamant Brest\nAr Releg-Kerhuon 11 717 Arondisamant Brest\nKuzulierion jeneral Penn-ar-Bed\nTouristañ e Penn-ar-Bed (fr) (en)\n↑ Lokorn a zo deuet da vezañ ezel eus Kemper Kumuniezh e 2011.\nAdtapet diwar « https://br.wikipedia.org/w/index.php?title=Penn-ar-Bed&oldid=1970459 »


Gorread: 160.000 km²\nPoblañs: 1.200.000 (2005)\nStankder ar boblañs: 7,5 den/km²\nKarakalpakstan (ouzbekeg: Qoraqalpog'iston Respublikasi pe Қорақалпоғистон Республикаси; Karakalpakeg: Қарақалпақстан Республикасы pe Qaraqalpaqstan Respublikası) a zo ur Republik emren en Ouzbekistan gant he c'hêrbenn e Nukus (Karakalpakeg: Nökis).\n1 Ar boblañs\nEn holl ez eus 1.200.000 a dud o vevañ e Karakalpakstan. Nebeutoc'h evit an hanter a zo Karakalpaked (400.000) avat, gant kemend-all a ouzbeked hag ivez kazi kemend-all a gazac'hed (300.000).\nKalz tostoc'h eo ar c'harakalpakeg ouzh ar c'hazac'heg hag ouzh an turkeg evit ouzh an ouzbekeg. Evit lod zoken e vije bet "krouet" ar garakalpakidigezh gant ur yezh nevez (ar c'harakalpakeg) gant soviediz a-benn disrannañ ha gwanaat ar Gazac'hed.\nGwechall e veze a-bouez-tre dreist-holl ar pesketañ evit armerzh ar vro. Hiziv avat e vez gounezet ivez kotoñs, riz ha meloñs. Ur greizenn-dredan veur bet savet da vare ar goumunouriezh zo ivez war lez lennoù an Amu Darya.\nAdtapet diwar « https://br.wikipedia.org/w/index.php?title=Karakalpakstan&oldid=1942107 »


John Ayrton Paris - Wikipedia\nJohn Ayrton Paris (1785-1856) a oa ur mezeg saoz a zo bruzet evit bout ijinet an tomatrop, a implijas evit diskouez anadenn dreistpad al luc'hsae dirak mezeion ar Royal College of Physicians e London e 1824. Pa reas kement-se e oa o lakaat e pleustr ar pezh en devoa skrivet en e levr Philosophy in Sport made Science in Earnest : being an attempt to implant in the young mind the first principles of natural philosophy by the aid of the popular toys and sports of youth ("Ar brederouriezh er c'hoari troet da skiant sirius : ur striv da lakaat er spered yaouank pennaennoù kentañ ar brederouriezh naturel gant harp ar c'hoarielloù karet gant an dud ha c'hoarioù ar yaouankizoù") : ar pal e oa ober gant ardivinkoù eeun evit lakaat anat pennaennoù skiantel.\nGanet e voe John Ayrton Paris d'ar 7 a viz Eost 1785 e Cambridge, Bro-Saoz da Elizabeth Ayrton hag he fried Thomas Paris. Skoliataet e voe e Trinity Hall da gentañ, goude-se e likez Linton kent heuliañ kentelioù prevez an doktor Thomas Bradley, a oa mezeg e Westminster Hospital London.\nD'an 30 a viz Mezheven 1803 e voe degemeret e Skol-veur Cambridge, Caius College ; e miz Here 1803 en devoe ur yalc'had-studi, a voe grataet betek 1808.\nD'an 3 a viz Genver 1804 e voe roet ur yalc'had all dezhañ a-benn mont da studiañ ar fizik ; ar vaenoniezh a studias, ha goude-se ez eas da Zinedin da studiañ ar vezegiezh.\nD'an 11 a viz Kerzu 1809 e timezas gant Mary Catherine Noble.\nDoktor war ar vezegiezh e voe John Ayrton Paris d'ar 6 a vie Gouhere 1813. E London e krogas gant e vicher, kent mont da gendelc'her e Pennsans e Kernev-Veur.\nGoude bout bet e penn Kevredigezh an Douarouriezh e Kernev-Veur (Royal Geological Society of Cornwall) e tistroas da London e 1817, m'en em stalias adarre evel mezeg ; brud a c'hounezas evit e efedusted. Kentelioù mezegiezh a roas e skol Windmill Street. Ur mab a voe ganet e 1818.\nD'an 30 a viz Gwengolo 1814 e voe degemeret evel ezel eus ar Royal College of Physicians (RCoP), ma kelennas eus 1819 betek 1826. Da gontroller an RCoP e voe dilennet e 1817, 1828, 1836 ha 1843.. E 1844 e voe anvet da gadoriad an RCoP, ur garg a voe fiziet ennañ a vloaz da vloaz betek 1856.\nE 1855 e varvas e wreg, ha bloaz goude, d'ar 4 a viz Kerzu 1856, e varvas John Ayrton Paris d'e dro diwar ur c'hleñved en e c'hwezigell.\nAnavezet e oa John Ayrton Paris evel ur mezeg efedus hag un enklasker sirius. E 1812 en devoe embannet e bleustrad Pharmacologia diwar-benn ar vezegiezh hag ar yac'hadouriezh, a gendalc'has da adwelet betek an navet embannadur e 1843. E-pad pell e chomas Pharmacologia al levr-dave a-zivout an dodennoù-se.\nE 1823 ez embannas Medical Jurisprudence ("Devarnadurezh vezegel") a zo c'hoazh hiziv an deiz an oberenn nemeti diwar-benn an danvez-se.\nE 1824 ez ijinas ur c'hoariell anvet tomatrop evit diskouez dreistpad al luc'hsae d'e genseurted er Royal College of Physicians.\nE 1825 ez embannas Elements of Medical Chemistry ("Elfennoù kimiezh vezegel"), ha Treatise on Diet ("Pleustrad a-zivout ar vagadurezh") e 1827.\nE 1827 en devoa embannet e bennoberenn, Philosophy in Sport made Science in Earnest, a gendalc'has da nevesaat betek an eizhvet embannadur, a zeuas er gouloù nebeut a-raok e varv.\n↑ 1,0 1,1 1,2 ha1,3 Norman Moore, John Ayrton Paris, Dictionary of National Biography, 1885-1900, levrenn 43 (en)\nPoltred eus John Ayrton Paris e 1836 (National Portrait Gallery\nDastumad c'hoarielloù optek Richard Blazer (en)\nTomatropoù o vont en-dro (en)\nAdtapet diwar « https://br.wikipedia.org/w/index.php?title=John_Ayrton_Paris&oldid=1890990 »\nDernière modification le 1 Gen 2021, à 11:29\nKemmoù diwezhañ degaset d'ar bajenn-mañ d'an 1 Gen 2021, da 11:29.


Erwan Tranvouez - KEAV\nAr pennad-man a zo bet skrivet nebeut a amzer goude marv Erwan.\nHor mignon ha kenlabourer feal a zo aet da Anaon e miz Kerzu 2009.\nN’en doa ket gellet dont betek an Nivod daou vloaz zo, na da Gastellin warlene abalamour d’e yec'hed a oa aet da fall abaoe un toullad bloavezhioù dija\nEm eñvor e chom hag e chomo Erwan paotr e gasketenn martolod hag e gorn butun. Ar bloavezh diwezhañ oa deomp aozañ hor staj e Skaer. E 2007 e oa da geñver Devezh Priz Roparz Hemon. E zaoulagad a oa gwall wan daoust d'un oberatadenn ha diaes e oa evitañ mont ha dont gant an diri dreist-holl ha pa groge da noziñ. Unan ac'hanomp oa ret dezhañ mont d'e ambroug betek e gambr. Met dont a rae daoust da se ha n'en dije ket c'hwitet ar c'hamp nes kaout un digarez n'helle ket mont dreist dezhañ. Laouen e veze d'en em gaout en ur bed brezhonegerion e-pad div pe deir sizhun memes rak pa oa teir sizhun e chome teir sizhun ! Aze e oa en e vleud ! Soñj em eus c'hoazh e tisplege deomp, er bloavezhioù 70, en doa divizet abaoe pell dont da sikour ganomp-ni (a oa yaouank d'ar mare-se ha hep kalz a skiant prenet), pa vefe war e leve. Pell e oa chomet hep ober war-dro un oberenn emsavel bennak evit abegoù personel a bep seurt. Se a vanke dezhañ. Ur sikour bras eo bet evidomp kaout Erwan ganeomp : skiant prenet an dud koshoc'h, gouzout a rae ober gant an urzhiataerez d'ur mare ma ne oa hini all ebet en hon touez gouest d'ober tra gant ar binvioù nevez-se a oa c'hoazh dianav d'an darn vrasañ eus an dud. Un den brudet e oa (sekretour Roparz Hemon e oa bet), kaout un den eveltañ er c'hamp a oa evidomp-ni un dra a-bouez.\nAn holl a ouie buan-tre, komz a ran eus ar stajidi pe piv bennak nevez en em gavet er c'hamp, piv oa, ar boulomig-se atav gant gasketenn martolod war e benn (lod a gave dezhe e vire gantañ e gasketenn evit mont da gousket !), e gorn butun o teurel moged evel ur vapeur mod kozh. Daoust ma oa difennet butuniñ er salioù klas, ne oa netra d'ober ! Melen e oa e vourroù gant ar butun. Paouezet en doa koulskoude gant ar butun a-benn ar fin goude ma oa bet en ospital evit un oberatadenn ha neuze e tebre chokolad. Hor sekretour e oa e-pad ar c'hamp : skriverezañ a rae listennadoù ar stajidi, an implijoù amzer, pennadoù evit an holl gelennerion pa ne oa ket ar c'hiz da gaout pep hini e urzhiaererez, ober a rae ar skritelloù, stagañ anezhe war ar mogerioù, lod a vez implijet c'hoazh ! Aze e veze er burev a-hed an deiz, prest da hentañ kement stajad a oa kollet, gant an alc'hwezhioù a zigore kement dor a oa da zigeriñ. Panevetañ e vefe bet kollet an alc'hwezioù meur a wezh. Aze e oa ivez evit lâret d'an holl e oa ret doujañ d'an eur, poent serriñ ar burev evit mont da zebriñ ! War ar yezh en doa ivez e alioù fur da reiñ da neb a gare : brezhoneg bro Leoun evel-just ! Keuz hor bo dezhañ.\nGwen Huon (miz Meurzh 2010)


c'houlenne - Wikeriadur\nSavet diwar goulenne gant ur c'hemmadur dre vlotaat (g > c'h)\ndre vlotaat c'houlenne\ndre galetaat koulenne\nFurm ar verb goulenn e trede gour unan an amdremened, en doare-disklêriañ\na) D'an dud a c'houlenne petra 'oa c'hoarvezet ganto, Lom a responte en doa paket tomm ha yen, en ur labourat, hag e c'houzañve poan dargreiz, ha Job a responte en doa tapet ur ruadenn gant ar gazeg wenn. — (Jakez Riou, An Ti Satanazet, Skridoù Breizh, 1944, p. 133.)\na) Pa digouee war-dro an abarde-noz en eun tiegez mad bennak, e c'houlenne enn (?) tamm bara hag e tec'he war ar mêz da zibri anean ha da glask e lojeiz. — (Erwan ar Moal, Pipi Gonto, Kemper, 1925, p. 126.)\nb) A-raok fin an devezh-skol, e c'houlenne ar mestr piv en deveze bet ar simbol hag e veze ret en em ziskuliañ dezhañ, anez bezañ flatret gant ar re all bet tiet ivez en deiz-se. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 202.)\nWar-lerc'h ar rannig-emober en em, da skouer :\na) Diouzh e du en em c'houlenne Garan e petore ti end-eeun e oa degouezhet ha pe berzh a gemere Gwenn ar Madeg a Dremelven er pezh a veze iriennet ennañ. — (Jakez Konan, Ur marc'hadour a Vontroulez, Al Liamm, 1981, p. 39.)\na) Ne c'houlenne tra avat paneogwir e c'houveze a-walc'h n'en dije respont ebet digant Kanaam. — (Edouarzh Ollivro, troet gant Jakez Konan, Pikoù Mab e Dad, Mouladurioù Hor Yezh, 1983, p. 299.)\nAdtapet diwar « https://br.wiktionary.org/w/index.php?title=c%27houlenne&oldid=295243 »\nKemmoù diwezhañ degaset d'ar bajenn-mañ d'an 5 Meu 2020, da 06:41.


Pajenn:Instructioneu santel ar er gurionnéeu principal ag er religion, 1790.djvu/103 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/103\npé contrel d’er péh en dès Doué, commandét dré d’ou é hunan, pé dré ré-ral. Rac-ce diaboeissein de Lezenneu en Ilis pé d’ordrénanceu en dud é carg, e zou ehue ur péhet ; a p’en dai gùir, èl ma lar S. Paul, n’en dès otorité ne za a Zoué, hac é ma Doué memb e ordrén demb aboeissein, non pas d’en Ilis hembquin, mæs ehue d’en dud é carg, meit ne vou quet contrel ou ordrén d’er péh en dès commandét a hènd-aral. Bout-zou Lezenneu hac e gommand ; bout-ç’ou ré-ral hac e zihuèn. Manquein a obér er péh-zou commandét, e zou ur péhet a omission : gobér er péh zou dihuennét, e zou ur péhet a action ; rac ma hès é quemènt péhet-ç’ou, un act ag er volanté dré béhani en hum arrestamb libremant pé de chongeal én un dra dihuènnét, pé de zezirein un dra dihuènnét, pé de gonz ag un dra dihuènnét, pé d’obér un dra dihuènnét. Péhein e ramb enta quel liès gùéh ma consantamb, pé ma hum laquamb a vad ha libr volanté én dangér a gousantein d’ur chonge, pé d’un dezir, pé d’ur gonz, pé d’un action, pé d’un omission e ouiamb, pé e eèllamb hac e zeliamb goud e zou contrel de Lezèn Doué.\nBout-ç’ou deu sort péhet : er péhet Originel hac er péhet Actuel. Er péhet Actuel e zou en hani e ra peb-unan ag é vat ha libr volanté, goudé bout deit d’en oaid a ræzon ; de larèt-è, ur chonge, pé un dezir, pé ur gonz, pé un action, pé un omission cousantét inemb de Lezèn Doué, pé inemp de\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/103&oldid=128630 »


(Adkaset eus Pêr Iañ (dug Breizh))\nPêr, lesanvet Brizhkloareg, (1191 - 1250) a oa Dug Breizh e-pad 25 bloaz, eus 1213 betek 1237, jure uxoris, ha kont Richmond hag aotrou Machecoul.\nGanet e oa war-dro 1187 e Dourdan. Mab e oa da Robert II, kont Dreux, ha kenderv d'ar roue gall Fulup II an Aogust.\nStourmet en deus Pêr Iañ gant Fulup hag e vab Loeiz a-enep Yann Dizouar hag Herri III a Vro-Saoz, met goude marv Loeiz en em savas a-enep Gwenn Kastilha, rouanez Bro-C'hall.\n↑ Pierre de Dreux pe Pierre Mauclerc e galleg\nAdtapet diwar « https://br.wikipedia.org/w/index.php?title=Pêr_Iañ_(Breizh)&oldid=1896331 »\nKemmoù diwezhañ degaset d'ar bajenn-mañ d'an 26 C'hwe 2021, da 16:32.


Ur pont war ar stêr Tawe e-kichen Abercraf.\nAbercraf zo ur gêriadenn vihan eus Kembre e kreisteiz Powys. Emañ el lodenn uhelañ eus Cwm Tawe, traoñienn ar stêr Tawe, war harzoù Park Broadel Bannau Brycheiniog. Tremen a ra an hent a gas eus Abertawe da Aberhonddu hebiou ar gêriadenn.\nGwechall e oa kalzik mengleuzioù glaou er c'horn-bro, met serret e voent holl er bloavezhioù 1960.\nE-kichen ar gêriadenn emañ menez Cribarth, unan eus menezioù Bannau Brycheiniog, lesanvet Y Cawr Cwsg (ar ramz kousket).\nAdtapet diwar « https://br.wikipedia.org/w/index.php?title=Abercraf&oldid=1665396 »\nKemmoù diwezhañ degaset d'ar bajenn-mañ d'an 30 Gwe 2015, da 10:39.


Menegoù lezenn | bev.bzh\nMenegoù lezenn ar savenn web bev.bzh\nDonemat àr ar lec'hienn bev.bzh, ur savenn web treset evit brudiñ, beviñ hag ober e brezhoneg.\nMerdeiñ àr ar lec'hienn a dalv e asantit a-zifaezh-kaer d'an diferadennoù zo da heul.\nEmbanner : Roued\nSez sosial : 14 rue du Champ Four, La Potri, 22400 Lamballe-Armor\nStumm sosial : kevredigezh lezenn 1901\nPellgomz : 06 37 15 49 71\nDarempred : degemer(e)bev.bzh\nHerberc'hier : OVH\nSez sosial : 140 quai du Sartel, 59100 Roubaix\nPellgomz : 08 99 701 761 (1,349 euro TTC an taol-pellgomz ha 0,337 euro TTC/min.)\nLec'hienn Internet : www.ovh.com\nSaver ar lec'hienn : GROUPLIVE\nSez sosial : 4 hent Pliant, 56880 Ploveren\nLec'hienn Internet : www.grouplive.net\nDarempred : contact@grouplive.net\nMonet àr ar lec'hienn\nMonet àr ar lec'hienn hag ober geti a c'hell bout graet get un den evitoñ e-unan met n'hell ket en ober evit tud arall. Grataat a rit ne raoc'h ket get ar lec'hienn-mañ na get an danvez zo enni d'ober komers, politikerezh pe bruderezh pe ne vern pesort mod da glask sav, dreist pep tra a-bouez kas posteloù ha n'int ket bet goulennet.\nDanvez ar lec'hienn – perc'henniezh intelektuel\nHoll ar merkoù, poltredoù, testennoù, avizoù, skeudennoù, skeudennoù bev pe pas, lazadoù video, sonioù, kement arload stlennek a c'hellehe bout implijet da lakaat ar lec'hienn da vonet en-dro, ha dre vras, kement tra diskouezet pe implijet àr ar lec'hienn, a vez miret a-bouez ar lezennoù e talvoud é tenniñ d'ar berc'henniezh intelektuel.\nAr re-se zo e piaou a-grenn d'an embanner pe d'e gevelourion. Eiliñ, skeudenniñ, diskouez, implij pe modiñ, e ne vern pesort mod e vehe graet, holl an traoù-se pe lod anezhe, en ur gontiñ an arloadoù stlennek, hag hep asant dre skrid an embanner, zo difennet groñs. Ma ne grog ket an embanner get un doare renkiñ kentizh ma oui penn d'un implij difennet ne dalv ket e asant d'an implij-mañ ha nend eo ket e soñj monet d'ar lez-varn.\nMeriñ ar lec'hienn\nEvit meriñ mat ar lec'hienn e c'hello an embanner da bep koulz :\nPaouez, lemel pe strishaat an aksed d'ar lec'hienn pe d'ur lodenn anezhi, miriñ an aksed d'ar lec'hienn pe da lodennoù zo anezhi pe d'ur rummad bizitourion resis ;\nLemel kement titour a c'hellehe direizhiñ ar monet en-dro pe monet enep d'ar lezennoù broadel pe etrevroadel pe c'hoazh reolennoù an Netiket ;\nLakaat ar lec'hienn da baouez evit lakaat nevezennoù.\nKiriegezh an embanner n'hell ket bout implijet ma tegouezh un diaezamant, ma chom sac'het ar lec'hienn pe ma n'eus ket a vonet àr ar lec'hienn pe àr lodennoù anezhi.\nAr benveger a rit gete da gevreiñ d'ar lec'hienn zo e dalc'h a-grenn genoc'h. Dle eo deoc'h ober d'ar gwellañ evit miriñ ho tafar hag ho roadennoù, dreist pep tra doc'h an argadoù savet a-bouez virusoù kaset dre Internet. Oc'hpenn tra, c'hwi zo-c'hwi an hini nemetoñ kiriek ag ar lec'hiennoù hag ag ar roadennoù anezhe a sellit.\nN'hello ket bout lakaet an embanner kiriek ma veoc'h kaset dirak ar lez-varn :\nen arbenn ag hoc'h implij ag ar lec'hienn pe a gement servij a zo tu bout dre Internet ;\nen arbenn deoc'h bout chomet hep doujiñ doc'h an diferadennoù-mañ.\nN'hell ket bout lakaet an embanner kiriek ag an droug bet graet deoc'h, da dud arall pe c'hoazh d'ho tafar en arbenn deoc'h bout kevreet pe bout graet get ar lec'hienn. Dilezel a rit enta ar soñj kas an embanner d'ar lez-varn abalamour d'an abegoù-mañ.\nA pa zegouezhehe d'an embanner en em gavout get ur prosezerezh dre gaer pe dre ar lez-varn en arbenn ag hoc'h implij ag ar lec'hienn e c'hello-eñ monet davedoc'h da c'houlenn digoll evit kement gaou, sammad, kondaonidigezh ha koust a zeuhe da heul ar prosezerezh-se.\nRoiñ a raomp da ouiet d'an implijour, evit sonnaat e surentez hag an aksed d'an holl, e ra ar lec'hienn get poelladoù evit meriñ ar gwazhioù àr ar lec'hienn ha detektiñ an esaeoù kevreiñ hep aotre pe an esaeoù kemmiñ titour, pe ne vern pesort tra hag a c'hellehe ober gaou. An esaeoù kargiñ pe kemmiñ titouroù hep aotre, treset d'ober gaou, ha kement tra a yahe enep da zijaplted ha da anterinded ar lec'hienn-mañ zo difennet-groñs ha kastizet e vint dre ar lezenn.\nDifennet-groñs eo sevel kement liamm gourskrid àr holl ar lec'hienn pe àr ur lodenn anezhi, nemet hag e vehe bet roet un aotre get an embanner kent, hag eñ bet kaset dre bostel d'ar chomlec'h-mañ : degemer(e)bev.bzh\nTu zo d'an embanner nac'hiñ an aotre-mañ hep rankiñ reiñ an disterañ abeg. Na bout e vehe soñj an embanner reiñ e aotre e chom an aotre-mañ unan da c'hortoz ha gellout a ra bout lamet da bep koulz, kuit d'an embannerion reiñ displegadennoù.\nKement liamm a c'hello bout lamet ken nemet diàr goulenn an embanner.\nHoll an titouroù zo tu bout dre liammoù davet lec'hiennoù arall zo er-maez a berzh an embanner, rak-se e nac'h-eñ kement kiriegezh a-fet an dalc'had anezhe.\nAn dastum roadennoù personel\nTretet e vez ar roadennoù personel en ur zoujiñ doc'h ar reolennadur, ha dreist pep tra doc'h Reolennadur Europa 2016/679. Divizet e vez ar mod d'ober en hor Politekerezh gwareziñ ar roadennoù personel zo tu lenn amañ.\nGellout a ra ar lec'hienn dastum ez automatek toupinoù é tenniñ d'ho merdeiñ. Holl an titouroù dastumet dre hanterouriezh ne vênt implijet ken nemet evit sellet ment, stumm ha kefluniadur an tremenerezh àr ar lec'hienn-mañ, evit kreskaat an tremenerezh hag er c'hempenn, hag evit palioù melestriñ ha steuviñ.\nEvit gouet hiroc'h e c'hellit sellet lec'hienn ar Commission nationale informatique et libertés : http://www.cnil.fr/vos-droits/vos-traces/\nPoltredoù, videoioù ha diskouez ar produioù\nPoltredoù ha videoioù ar produioù, lakaet da heul an deskrivadur anezhe, n'int ket dre gevrat hag an embanner n'en em gav ket e karg anezhe.\nLezenn é talvout ha barregezh lez-varn\nRenet e vez divizoù implij ar lec'hienn-mañ get lezenn bro-Frañs hag emaint edan perzh lezioù-barn SANT-BRIEG, nemet hag e vehe bet fiziet ur barregezh bennak get un destenn lezenn pe get ur reolennadur a-fet.


Kabilia - Wikipedia\nLec'hiet eo Kabilia (Tamurt n Iqbayliyen pe Tamurt n Izwawen e kabileg) e biz Aljeria en Afrika an Norzh, war vord ar Mor Kreizdouarel. E reter Aljer emañ. Ul lec'h meneziek-tre eo.\nPelec'h emañ Kabilia.\n2 Traoù all da c'houzout\n2.1 Kabilia Veur\n2.2 Kabilia Vihan\nEus ar ger arabek القبائل al-quabila, "meuriad" e teufe anv ar vro.\n6 490 776 a dud a vev en holl e Kabilia (2011).\n10 000 km² eo gorread Kabilia\nE 1871 e oa bet un emsavadeg gant ar Gabiled a-enep ar C'hallaoued ha neuze e oa bet rannet Kabilia e div lodenn gant ar C'hallaoued : norzh Kabilia a veze anvet ganto Kabilia Veur, ha su Kabilia, Kabilia Vihan. Ur bern Kabiliz a vev en diavaez eus Kabilia, peurliesañ en Europa, hag alies e Bro-C'hall.\nTraoù all da c'houzoutAozañ\nE Kabilia e vez komzet kabileg pe tamazight (hag a zo berbereg), arabeg Aljeria ha galleg.\nBejaia, Tizi Ouzou, Bouira, Bourmedes f eo ar c'hêrioù pennañ.\nA nerrez wala a neknu eo ger-stur Kabilia, hag a dalvez kement ha « Kentoc'h terriñ eget plegañ ». (Hini Breizh : Kentoc'h mervel eget bezañ saotret).\nE-pad brezel Aljeria (1954-1962) e oa bet Kabilia e-kreiz an afer abalamour d'ar struj hag a c'holo anezhi. Tu a oa da soudarded an FLN (Font de Libération NAtional) da guzhat diouzh o enebourien.\nNorzh Kabilia a vez graet Kabilia Veur, lec'hiet e norzh Aljeria ; eus kêr Thenia betek Tigzirt en em astenn, en norzh d'ar stêr Soumam a echu er mor Kreizdouarel, e-kichen porzh Beija (orin ar ger gallek bougie, "goulaouenn-goar"). Tizi Ouzou eo kêr-benn Kabilia Veur.\n5 084 374 a dud a zo o vevañ e Kabilia Veur ha 135 088 e Tizi Ouzou. Ar menez brasañ eo menez Lalla-Khadidja, a zo 2308 m e uhelder. Kabilia Veur zo un dachenn hag a oa anvet Tamawya taqbaylit "Kevredad Kabilia" gwezhall gant ar Gabiliz kozh. Kabileg a vez komzet eno, ur rannyezh eus ar berbereg pe tamazight.\nRannet eo Kabilia Veur ha Kabilia Vihan gant menezioù an Djurdjura, e traoñienn ar Soumam\nDiforc'het e vez Kabilia Veur diouzh Kabilia Vihan gant he menezioù uhel en em astenn, eus an Norzh betek ar Su, eus ar mor Kreizdouarel betek menezioù an Djurdjura. Tri menez pouezus a zo e Kabilia Veur :\nEr biz, betek ar mor, emañ menez Tamgout, 1278 m uhelder dezhañ.\nEr Su, emañ menezioù an Atlas (2308m uhelder).\nEtre an daou emañ menez Agawa, 800 m uhelder dehzañ. War ar menez-se emañ Tizi Ouzou.\nKêr vrasañ Kabilia Vihan eo Bejaia, a zo lesanvet Bgayet n Lejdud ("Bejaia ar re gozh").\n1 406 402 a dud a vev e Kabilia Vihan ha 177 988 a vev e Bejaia. Kabileg a vez komzet eno, en un doare un tamm disheñvel diouzh yezh Kabilia Veur. Tamurt wadda a reer e kabileg eus Kabilia Vihan, a pezh a dalvez kement ha "Bro ar Su", peogwir emañ e Su traoñienn ar stêr Soumam. Menez Eponim ao ar menez uhelañ eno, 2004 m uhelder dezhañ.\nKabyles.net e galleg, kabileg (tamazight), alamaneg, saozneg pe spagnoleg.\nAdtapet diwar « https://br.wikipedia.org/w/index.php?title=Kabilia&oldid=1921460 »


Pajenn:Perrot - Bue ar Zent.djvu/170 - Wikimammenn\nPajenn:Perrot - Bue ar Zent.djvu/170\nda c’hout da biou oa ar re vuhannan. Setu m’en em glevjont eta, eun devez, d’ober eur redadeg gant ar re wellan a bep tu. Kement-se a oe grêt, da gredi eo, war an trêz ; reier an torrôd oa ar pal. Pôtred yaouank skanv a bign war ar c’hezeg, mes ar re-man, o vezan ne oa ket barrek kaer ar re a oa gante, e lec’h mont war eün gant o hent, a yee a-gle hag a-zeou. Eur marc’h hepken, war e gein Maël, mab yaouank Konomaël, gwestegnet ha reizet gwelloc’h gant e varc’heg, a gerz eun tenn etrezek al lec’h a oa da dizout. Tud Fregan, o welet kement-se, o vezan ma oa Maël diouz o zu, a oa lorc’h ennê hag a lakas an hekleoiou tro-war-dro da dregerni gant o youc’hadennou laouen.\nMes siouaz, ar marc’h, o tostât ouz ar pal, a zirollas hag a yeas, a benn-kaer, d’en em strinkan war ar reier elec’h m’en em lazas. Ar marc’heg, stlapet d’an traou ha torret e izili, a gollas e anaoudegez, ha darn a gredas e oa maro. Neuze, al levenez a droas en gouelvan.\nGwennole a oa eno, deut da welet ar gouel. Pedi rejod anezan da gemer true ouz Maël.\nDiskib yaouank sant Budok a deuas a benn, dre e bedennou, da zivatan ha da barean, en eun tôl, e vignon reuzeudik.\nGwennole an evoa neuze ugent vla. Daou vla goude, e kimiadas diouz e vestr karet hag e teuas, gant unnek eus e ziskibien, da ziazezan ar c’hentan lann pe ar c’hentan manati a zo hano anezan war douar Breiz-Izel ; hini Landevennek.\n« Savet eo en eul lec’h klouar ha brao. Ar c’hentan a wel er vro ar bleuniou o tigeri, an divezan a wel an deliou o kouezan, eul liorz gwaskedet ouz peb avel ha marellet gant bleuniou a bep liou. »\nEno, Gwennole hag e vreudeur a ziskaras gwe, a zavas eun iliz ha peb a beniti endro d’ezi, a droas an douar hag a hadas anezan.\nAr re gentan oant o tont da chom er c’horn-douar-ze ; kemer a rejont ar pez a blije d’eze. Ar vrud eus Landevennek hag eus e abad a yeas betek Kemper elec’h ma oa ar roue Grallon o chom.\nGrallon ha Gwennole a deuas da vezan mignoned bras, ha labourat a rejont o-daou da gristenan Bro-Gerne ha da ziazezan eur gador-eskob en Kemper, gant Korantin warnezi, da gentan.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/170&oldid=140415 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/268 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/268\ne voa merket barnedigez ar re-ma a voue casset da Rom.\nEtouez ar vissionerien a voue merzeriet er Japon, ar brudeta eo an tad Charles Spinola, a gompagnunez Jesus. Ginnidig oa a Jen hag a lignez huel. Ar c’hoant en doa da rei he vuez evit ar feiz a reas dezhan goulen mont d’ar Japon, ha roet oue he c’houlen dezhan. Labourat a reas en dra c’hellaz, hag e c’hounezaz eun niver braz a eneou da Zoue. Ouspen he skuisder, e cundue c’hoaz eur vuez tenn a hent all.\nAr Japoniz hen lakeaz er prizon eleac’h ma voa oc’h he zioual tud criz gant pere en devoue cals da c’houzaon. Ne felle ket dezho zoken rei dezhan eur banne dour da dorri he zec’het hag hen entanet gant an derzien. Hogen Doue ne ziles morse he zervicherien ; dre he c’hras e scanvea poan ar merzer, hag e rea dezhan caout levenez er chadennou. Setu ama petra lavar he unan en eul lizer scrifet ganthan en he brizon :\n« Nag hen a zo dous evidon gouzaon evit Jesus-Christ ! ne gavan ket a gomzou cre avoalc’h evit rei da anaout ar pez a zantan, dreist oll abaoue ma emaomp en toul doun-ma eleac’h ma vevomp ep tam. Ners va c’horf a ia kuit, mes va levenez a gresc dre ma velan e tosta ar maro. Pebez eurvad evidon ma c’helfen, da basc, cana en env gant ar re euruz ar c’hantic Alleluia ! »\n« Ma o pefe tanveet, emezhan en eul lizer d’he genderf, an dousder a scuil Doue en ene he zervicherien, n’o pefe mui nemet dispriz evit oll draou ar bed. Dont a ran da veza diskibl da Jesus-Christ abaoue m’emaoun er prizon o c’houzaon dre garan-\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/268&oldid=162407 »\nKemmoù diwezhañ degaset d'ar bajenn-mañ d'an 16 Mae 2020, da 08:58.


Eukumeniezh - Wikipedia\nEukumeniezh zo ur ger d'ober anv eus strivoù ar Gristenien eus Ilizoù hag hengounioù disheñvel da anavezout gwelloc'h an eil re hag ar re all, da ziorren darempredoù gwelloc'h, ha da vont war-zu un unaniezh bennak en Iliz kristen, evel ma voe e penn kentañ istor ar Gristeniezh.\nDont a ra ar ger eus ar gresianeg οἰκουμένη (oikoumene) a dalvez "ar bed poblet a-bezh" hag e veze implijet en Henamzer ziwezhañ diwar-benn an Impalaeriezh roman. Dindan ar mennozh-se emañ neuze klask kaout un Iliz kristen unvan (Lizher d'an Efezidi 4:3) hag ar bed poblet a-bezh (Aviel Mazhev 24:14) evel preder an holl Gristenien. Da gentañ-penn e voe implijet an anv-gwan eukumenek evit kaozeal eus ar Senedoù-Iliz ha diwar-benn ar Patriarch eukumenek, da lavaret eo un eskob meur a ra war-dro an Iliz a-bezh e-lec'h bezañ dalc'het gant harzoù un Iliz lec'hel pe un eskopti.\nAdtapet diwar « https://br.wikipedia.org/w/index.php?title=Eukumeniezh&oldid=1878327 »\nDernière modification le 8 Mez 2020, à 16:22\nKemmoù diwezhañ degaset d'ar bajenn-mañ d'an 8 Mez 2020, da 16:22.


Loeiz Bihanig - Wikipedia\nBez' ez eo bet Loeiz Bihanig (Landeda 1924 – Sant-Maloù 1998), Louis Bihannic e marilh an ti-kêr, Yannig Kerleon e anv-pluenn, ur skrivagner brezhonek hag ur stourmer evit ar yezh en deus skoazellet ar gelaouenn Al Liamm evel sekretour e-pad meur a vloaz.\nBodadeg gant burev Al Liamm 1983-08-17 : Loeiz Bihannig, Yann-Bêr d'Haese, Andrev Latimier, Ronan Huon\nGanet 'oa bet Loeiz Bihannig e Landeda, e Bro-Leon, d'an 19 a viz Gouere 1924. Bevet en deus e yaouankiz e Landeda. Un atant o doa e dud eno. Karet e oa gant e dud. 5 bugel o deus bet. O vezhina e veze e dad en enezeier (Trielen, ...) c'hwec'h miz ar bloaz. Bezhinaer-pesketaer-labourer-douar e oa bet Loeiz Bihannig gant e dad en e vugaleaj. N'en doa klevet nemet brezhoneg betek e seizh vloaz, pa oa aet d'ar skol. Ur wech tapet e « santifikad » e oa aet da studiañ da skolaj Sant Charlez e Kemper, e 1937. Eno e kinnige an Ao. Kerbiriou kentelioù istor Breizh d'e skolidi, ar pezh oa ral d'ar mare-se. Brezhonegerien e oa an holl skolidi koulz lavaret, ha bet e oa ar c'hentelioù-se un dizoloadenn vras evit meur a hini anezho, peadra da vagañ o freder. En em enskrivañ a reas Loeiz Bihannig e Skol Ober, da beurzeskiñ e yezh-vamm.\nE vicher[kemmañ | kemmañ ar vammenn]\nGoude e goñje e studias e skol ar mor e Pempoull. Echu e studioù gantañ ez eas da eil gabiten ha da gabiten er verdeadurezh-kenwerzh. E-pad ar bloavezhioù-se en doa bet tro da zaremprediñ porzhioù hanternoz Europa, Mor Breizh, ar Mor Atlantel, Afrika, Azia, Amerika an Norzh hag Amerika ar Su. Plijout a rae kalz dezhañ en em gavout gant tud ha sevenadurioù all, daoust d'an dispartioù hir diouzh e dud. War-dro 1950 e koumanantas da « Al Liamm », ha bep bloaz p'en em gave en douar ez ae da gaout Ronan Huon, evitañ da gaout keleier diwar-benn Breizh hag an Emsav. E 1965, e tivizas klask labour en douar, da vevañ gant e familh. Da ofiser-porzh ez eas neuze, e Dieppe da gentañ, hag e Sant-Malo e 1971. Pa oa e Dieppe e krogas en-dro gant kentelioù « Skol Ober », a-raok ober tri rummad eus kentelioù SADED. E 1972 ez eas da gelenner gant « Skol Ober ». Nebeut amzer goude bezañ en em gavet e Sant-Maloù e c'houlennas Ronan Huon digantañ ober war-dro sekretouriezh « Al Liamm ». Ar pezh a reas e-pad pemzek vloaz, o kenlabourat gant Pêr ar Bihan, teñzorer ar gazetenn, hag a oa o chom e Sant-Maloù ivez.\nDimezet eo bet ha bet en deus daou vab, en o zouez Gwenole.\nMarvet eo e 1998 ur miz hepken war-lerc'h Andrev Latimier, unan eus e vignoned wellañ. Bez' e oa Andrev Latimier unan hag en deus kenlabouret gantañ el Liamm e-pad kalz a vloavezhioù.\nEñvorennoù ur c'hi, ul levr evit ar vugale, embannet gant An Here e 1989.\nGant avel ar vuhez, embannet gant Al Liamm-An Here e 2000.\nPennadoù war Al Liamm:\n1.Gant e anv gwir:\nAn troc'hañ-tali war aodoù Bro-Leon, (niv.126)\nSkouer pobloù all, (niv.224-225), pajenn 210\n2.Gant an anv « Yannig Kerleon » (danevelloù):\nPrantadig glan ar Sul, (niv.288)\nUr bugel hirc'hortozet, (niv.295)\nHelena, proferez an dour benniget, (niv.310)\nTud Moalenez, (niv.310)\nUn taol tourmant ruz, (niv.319)\nAr morvil, (niv.323)\nWar an talbenn e Diksmuid e 1915, (niv.330)\nUr roll gerioù dastumet e Landeda, embannet war niv. 105 Hor Yezh.\nAdtapet diwar « https://br.wikipedia.org/w/index.php?title=Loeiz_Bihanig&oldid=1948138 »\nKemmoù diwezhañ degaset d'ar bajenn-mañ d'an 14 C'hwe 2022, da 08:12.


Diwan - Diwan e mare ar c’henfinañ\nDegemer > Diwan-e-mare-ar-chenfinan\nDiwan e mare ar c’henfinañ\n#ChomitErGêr a zo ar ger stur e Bro-C’hall er mare mañ ! Ha ya, ret eo bezañ kenfinet evit gellout trec’hiñ ouzh ar c’horonaviruz. Met pa vez komzet eus kenfinañ e ranker soñjal penaos aozañ ar skol er gêr ha Diwan ‘zo barzh ar jeu evel just. Taolomp ur sell war aozadur ar skolioù hag ar familhoù.\nPatricia Chorlay-Henot, kenurzhierez pedagogel kentañ derez Diwan\nEvit ar pezh a sell ouzh ar c’hendalc’husted pedagogel, emaomp e darempred gant ar renerien skol en un doare ingal. Digoret hon eus ur forum en linenn evit eskemm etrezomp ha tapout kentelioù ha mennozhioù etre skolaerien. Pep skolaer a zo e darempred gant familhoù o c’hlas ha tremen a ra mat. Evit ar familhoù n’o deus ket internet ez eus pakadoù kentelioù prest er skol da vont da gerc’hat. Evit ar re o deus diaestaerioù gant ar c’hentelioù er ger, kit e darempred gant o skolaer pe gant rener ho skol, o labourat emaint ha prest int d’ho sikour ! Danvez a zo bet kaset gant ar skolaerien hag a vo dedennus evit an holl familhoù, en linenn emañ o klikañ amañ !\n> Lenn testenioù ha korfigelloù familhoù Plougastell-Sant-Jermen ha Montroulez embannet en Télégramme\nPascale Chevillard, kenurzhierez pedagogel eil derez Diwan\nEn eil derez, e labouromp gant Pronote, mont a ra mat en dro. Kudennoù ezlinenn hon eus bet ar sizhun tremenet kement a dud a oa war al lec’hienn asambles er memes amzer, met ‘benn ar fin en deus dalc’het Pronote an taol ! Ar gelennerien a laka ennañ liammoù, traoù da selaou ha da sellet, poelladennoù, fichennoù, … Meur a stumm a zo hervez an danvez, memes evit ar sport hag an arzoù ! Roet e vez labour evit mont war raok, gant ar pezh a zo posubl d’ober er ger ha hervez ar pezh eo gouest ar grennarded d’ober o unan ivez. Kempouezañ a reomp tout se. Gant Pronote, e c’hell ar skolajidi hag al liseidi sevel goulennoù ouzh ar gelennerien war eeun, rentañ o deverioù, enrollañ dielloù… Kavet ez eus bet diskoulmoù gant an holl evit kaout binviji er gêr (tabletennoù pe urzhiataerioù). Ar familhoù a zo laouen, kendalc’homp neuze. Ar c’huzulioù klas a zo bet graet ar sizhun tremenet, dre VIA, ul lec’hienn gant an Deskadurezh Stad. Eskemmet e vez kalzig etre kelennerien dre bostel, klasket e vez ivez en em vodañ gant forum Pronote.\n> Selaou atersadenn Erwan ar Berr, rener skolaj Kemper\nMaze Bergot, kelenner war an istor-geo hag ar brezhoneg e skolaj Diwan Plijidi\nDre vras e tremen mat ar c’henfinañ. Kas a ran labour d’ar skolajidi ha kemer a reont intrudu evit en ober. Roet em eus dezho poelladennoù hag ur sintezedenn d’ober. N’ez eus ket ezhomm bezañ war o chouk evit ma vefe rentet al labour. Ar pezh a zo souezhus tre peogwir n’hon eus ket bet amzer prientiñ ar skol er gêr : re verr e oa kaout nemet un devezh evit reiñ labour dezho ha prientiñ an aferioù da gas d'ar gêr, ezhomm vefe bet muioc’h a amzer. Met war ar seblant, e prou eo gouest ar skolajidi da labourat o unan pa vez ezhomm.\nAziliz Peaudecerf, liseadez e termen ES el lise Diwan Karaez\nAozet em eus un implij amzer evit urzhiañ va labour : bep noz em eus da c’houzout ar pezh em eus da echuiñ ha d’ober an deiz war lerc’h. Savet hon eus ur gaozeadenn gant ar c’hlas war Messenger evit derc’hel an eskemmoù hag ur vuhez klas memestra, pep hini en em sikour an eil gant eben·egile memes en ur vezañ pell diouzh ar re all. Bloavezh ar bacho eo evidomp neuze eo un tamm ankenius, ur prantad iskis eo, an traoù n’int ket re sklaer c’hoazh. Ar ministr Blanquer en deus lavaret e vefe marteze un amprouiñ dibaouez e plas an arnodenn… Ar pouezusañ ‘zo bet graet dija er c’hlas met kenderc’hel a reomp da labourat ha d’ober omp seizh gwellañ. Kemeret em eus perzh er c’huzul klas ar sizhun tremenet dre m’emaon dileuriadez eus ar c’hlas. Aozet eo bet dre bellgomz peogwir e oa ret kadarnaat an trimiziad memestra evit kenderc’hel an enstrivadurioù Parcours Sup. An dra-se ivez n’eo ket sklaer, kenstrivadurioù ‘zo zo nullet, lod n’int ket c’hoazh… Gwelet e vo penaos ez aio an traoù war-raok tamm ha tamm...\nGregor Mazo, kenrener rouedad Diwan\nTapet omp bet kerkoulz hag ar re all, padal hon oa santet an traoù oc’h erruout pa oa bet serret skolioù zo er Mobihan adalek penn kentañ miz Meurzh (An Alre, Baod ha kentelioù e skolaj Gwened), a-raok ar c’henfinañ : en ur mod e oamp bet lakaet e barzh ar jeu. Gourc'hemennoù d'ar skolaerien ha d'ar gelennerien a zalc'h da ginnig danvez d'ar vugale war ar pemdez evit ma kendalc'ho ar skoliata, e brezhoneg mar plij ! Gourc'hemennoù ivez d'ar re a zegemer bugale tud a vicher tachenn ar yec'hed (implijidi ar skolioù en o zouez) ! Sikouret e vez anezho evit kenderc’hel an traoù da vont war raok.\nAnna-Vari Chapalain, renerez rouedad Diwan\nAmañ er sez, kaset hon eus ar muiañ a dud er ger ha gellout a reomp heuliañ al labour eus pell. Dalc’het e vez al liamm gant an dud e karg evit kelaouiñ anezho eus an urzhioù roet deomp gant ar minister. An holl ha n’o deus ket redioù da vont war o lec’h labour a rank chom kloz er gêr, labourat a-bell evit ar re a c’hell hag evit a re all profitomp evit mont war-raok e brezhoneg !\nTangi Merien, tad brezhoneger e skol Diwan Brest\nDegaset e vez bep mintin labour gant Céline, skolaerez Billie, ha diouzh an noz e vez kaset ganti an difaziadenn. A-drugarez d’ar c’hentelioù e talc’homp ul lusk boutin, memes evidon ! Mont a reomp trankilik en ur gregiñ gant al labour diouzh ar mintin, un tamm dudi da c’houde, hag adkregiñ gant al labour goude merenn. E penn kentañ e oa diaes labourat evit Billie peogwir n’he doa ket komprenet n’eo ket vakañsoù. Ret eo displegañ petra c’hoarvez evit nompas ankeniañ anezhi. Skrivet he deus ar ger “koronavirus” n’ouzon ket pet gwech e-pad ar skol er gêr !\nYouenn Chapalain, ezel eus KDP skol Diwan Kemper\nUr strollad WhatsApp evit an AEP hon eus, ar pezh a zo efedus evit derc’hel al liamm, kaout keloù prim ha reoliek, gouzout an ezhommoù… Kregiñ a reomp da jediñ ar pezh ‘vo kollet gant ar skol ablam d’ar c’horonavirus. Kenderc’hel a reomp gant hor raktres trede lec’h e Kemper : ni zo vont da aozañ ur brezegenn enlinenn ha mont e darempred gant familhoù evit kas an traoù da benn memestra.\nE-pad ar mare diaes-se, kendalc’homp gant hor spered a-stroll ha dalc’homp an darempredoù etrezomp !\nMennozhioù e-barzh pennadoù al lec'hienn evit dudiañ o bugale\n> Brezhoneg er gêr\n> Testenioù familhoù Diwan evit ambroug skoliadur ar vugale\n> Renabl danvez niverel e brezhoneg evit talañ ouzh epidemiezh ar c'horonavirus


Evit lavaret berr - Wikimammenn\nMoullerez ar "C’hourrier", 1900 (p. 223-236).\n◄ Diwar-benn sec’hor hag enkrez an ene Evit lavaret berr Gwirionesiou evit beva er-vad ►\n2. — Pa vezomp klanv, en em lakeomp holl etre daouarn an Aotrou-Doue : kement-se a blij muioc’h d’ezhan eget kement tra vad-all a c’hellfemp da ober. Ma n’omp ket neuze evit pedi a galoun, sellomp oc’h kroaz hor Zalver ha kinnigomp d'ezhan hor poaniou, evit ma vezint a-unan gant ar re a c’houzanvaz evid-omp war ar groaz. Mar lavarer d’e-omp emomp o vont da vervel, kemeromp an ali-ze e peoc’h ha greomp da Zoue a galoun vad ar zakrifis euz hor buez, evit marvel laouen hag evit plijout da Jezus-Krist. Enn eur c’hoantaat mervel. pa falveze da Zoue, eo e kreskaz mad ho maro da eneou ar verzerien. Lavaromp eta da Zoue : Aotrou, setu me a zira-z-hoc’h ! pa garoc'h e rin ar pez a fell d’e-hoc’h, pa garoc’h e c’houzanvin ar poaniou a zigasoc’h d’in, pa garoc’h e varvin, setu me dira-z-hoc‘h ! Arabad eo d’e-omp kaout c‘hoant da choum beo c‘hoaz evit ober pinijen; ar gaera pinijen a zo mervel hep klemm, pa fell da Zoue.\n3. — En em lakeomp ive etre daouarn an Aotrou-Doue, mar d-omp paour ha diantek, mar or beuz riou ha naoun, mar d-omp skuiz, mar or beuz mez ha dismeganz da c’houzanv.\n4. — Na glemmomp ket evit koll hor madou, hor c’herent, hor mignouned, en em voazomp da lavaret e-kreiz hon holl boaniou : bez’ e fell da Zoue, ha d‘in e fell ive. Pa varv unan-bennag euz hor c’herent, e-leac’h koll an amzer da ouela hep vad e-bed, pedomp muia ma c’hellimp evit an eneou or beuz karet, ha kinnigomp da Jezus-Krist, evit mad an anaoun, ar boan or beuz da veza ho c’hollet, an diènez hag an diouer or beuz anezho.\n5. — Gouzanvomp hep klemm hag e peoc’h an dismeganz hag ar gwall-gomzou, na lavaromp netra pe gomzomp sioul ha gant madèlez oc’h an hini a zo rog ouz-omp. Ma verv hor goad eun dra-bennag, ez eo gwell d’e-omp tevel ken na vezo deut hor spered war he du. Arabad eo d’e-omp klemm oc’h ar re all diwar-benn ar pez zo bet great d’e-omp, hogen kinnigomp kement-se da Jezus-Krist en deuz bet gouzanvet kemend a boan evid-omp.\n6. — Bezomp mad e-kever an holl, e-kever hor mistri hag e-kever ar re or beuz da welet war-n-ho, pe ez int bihan pe vraz, kerent pe diavezidi ; dreist-holl, bezomp mad e-kever ar re baour, ar re glanv hag ive e-kever hon enebourien.\n7. — Pa reomp eur gourdrouz-bennag eo red e ve great hep beza droug enn-omp ; neuze hep-ken eo e tougo frouez mad. Rak-se, arabad eo d’e-omp kelenn ar re-all, pa vez droug enn-omp hon-unan, hor c’homzou neuze a ve c’houero, kaer or be ; arabad eo ive kelenn eun all a zo droug enn-han, rak oc’h he gastiza neuze, e-leac’h he lakaat da zont enn-han he-unan, e kreskfe an droug a zo enn-han.\n8. — N’or bezet avi e-bed oc’h ar madou, an enoriou, ar c’hargou huel nag oc’h meuleudiou an dud ; traou int ha ne dalont netra. C’hoantaomp hep-ken karet Jezus-Krist evel ar re a gar muia anezhan ; ar re-man a zo laouenoc’h gant karantez Doue eget rouanez ar bed gant kement tra o deuz. Trugarekaomp Doue evit m’en deuz great d’e-omp anaout ne d-eo netra madou an douar, rak ar re-man a gas a steiou an eneou da goll.\n9. — E pep tra a reomp hag a lavaromp. na glaskomp ket ar pez a fell d’e-omp hon-unan, klaskomp plijout da Zoue hep-ken ; dre-ze n’or bezet enkrez e-bed evit kement tra a stourm ouz-omp, ha mar deu eun dra-bennag gan-e-omp da vad, na glaskomp ket kaout evit-ho meuleudi nag anaoudègez vad an dud. Mar droug-komzer diwar hor penn. na reomp van. ne d-eo ket d’an dud, da Zoue eo e fell d’e-omp plijout.\n10. — Ar pez a zo gwella d’e-omp da ober evit mont d’ar zantèlez, zo da genta, miret na rafemp ac’hanomp hon-unan an distera pec’hed zo-ken ; hogen, mar or beuz pec’het enn eur c’hiz pe c‘hiz, siouaz d’e-omp ! arabad eo or be droug ouz-omp hon-unan, red eo neuze kaout keuz ha glac’har hep enkrez, sevel ar galoun da garet Jezus-Krist ha lavaret d’ezhan ne bec’himp mui, dre nerz he c’hras santel.\n11 — D’an eil, c’hoantaat beza santel evel ar zent, ha gouzanv pep tra evit plijout da Jezus-Krist, pe, ma n’ema ket ar c’hoant vad-ze enn hor c’haloun, pedi an Aotrou-Doue da lakaat anezhi da zevel enn-omp, rak hep eur c’hoant gwirion da veza santel, ne c’hellimp birviken kerzet buan gant hent ar zantèlez.\n12. — D’an trede, lakaat stard enn hor penn ez aimp hag e pignimp d’ar zantèlez. Hen-nez eo an hent ma trec’himp dre-z-han kement tra a har-zo ouz-omp, bete zo-ken an dic’halloudègez hag an diegi or beuz ; anez ober kement-se, an ene, laosk atao, a goues pep tro ma stok oc’h an distera tra.\n13. — D‘ar pevare, ober bemdez ar beden a galoun epad eun heur da vihana, ha pegement-bennag e vemp enouet, peger braz-bennag e ve ar zèc’hor hag an enkrez or beuz o pedi, derc’hel da bedi atao, nemet red e ve e gwirionez dilézel ar beden-ze evit senti.\n14. — D’ar pemped, kommunia meur a weach er zizun, gant ali an tad-kovesour, rak arabad eo e kommunifemp, ma na lavar ket d’e-omp. Evel-se ive a dleer da ober e-kever kastiza ar c’horf, iun ha dougenn eur siliz ; anez senti, ar c’hastizou-ze, e-leac’h ober vad, a rafe gaou oc’h ar iec’hed, hag a ve d’an ene abek marteze da gaout ourgouill. Rak-se eta ez eo red enn traou-ze senti atao oc‘h an tad-kovesour, a reno ac’hanomp evit ar gwella.\n15. — D’ar c’houec’hved, red eo pedi hep paouez, goulenn oc’h an Aotrou-Doue kement tra or beuz izomm, pedi ive hon eal mad, hor zant-paeroun, ha dreist-holl ar Verc‘hez santel, a dremen dre he daouarn an holl grasou a ro Doue d’an dud.\nDioc’h ar beden e teu he zilvidigez d‘an den. Setu ama petra dleomp dreist-holl da c’houlenn oc’h Doue enn eur bedi :\nKenderc’hel da gaout he c’hras santel. An hini a c’houlenn ar c‘hras-se en deveuz anezhi. hag an hini n’he goulenn ket a choum hep he c’haout hag a ia da goll.\nGoulenn c’hoaz a dleomp kaout karantez Jezus-Krist ha beza a du gant-han evit kement tra a falvezo d‘ezhan da ober enn hor c’hever, o lakaat evez da bedi atao enn hano Jezus-Krist. An traou-ze a dleomp da c’houlenn enn hor pedennou dioc’h ar mintin, epad ar beden a galoun, pa gommuniomp, pa vezomp dirak ar zakr ha dioc’h an noz pa ziskennomp goulou hor spered enn hon ene, da welet pe zroug or beuz great epad an deiz.\nPa ziroll war-n-omp eun demptasion-bennag, neuze e tleomp dreist-holl goulenn oc’h Doue an nerz or beuz izomm da gaout evit nerzel out-hi ha beza treac’h d’an droug-spered, mar laka traou louz da zevel dira-z-omp. Lavaromp neuze aliez an daou hano santel Jezus ha Mari. An hini a bed a vez treac’h, an hini ne bed ket a vez trèc‘het.\n16. — Bez’ e tle beza izel hor c’haloun : arabad eo or be ourgouill evit ar madou, an enoriou, ar spered nag evit netra vad all e-bed or beuz. Nebeutoc’h a ourgouill a dleomp da gaout c’hoaz evit madelesiou all an Aotrou-Doue e-kever hon ene ; bez’ e tleomp enn-enep en em lakaat hon-unan evel tud fall euz ar re falla. ha karet dre-ze e vemp disprizet gant an holl. Arabad eo eta e vemp hevel oc’h ar re a zo fall e gwirionez hag a fell d’ezho e vent kavet gwelloc’h evit an hall. Mar c’hoarvez d’e-omp beza gourdrouzet pe gastizet, na glaskomp digarez e-bed ha pa vemp zo-ken tamallet e gaou, izelaomp hor c’haloun ha digemeromp mad ar gastiz hag ar boan a rear d’e-omp, gant na vezimp ket eur skouer fall. Evit miret oc’h an dra-ze hep-ken ez eo red en em zidamall.\n17. — Miromp n’or be c’hoant da veza karet hag enoret gant an dud. N’ankounac’haomp ket lavar kaer sant Fransèz : « N’omp netra nemet ar pez ma ’z omp dirak Doue. » Ar gwella kristen hag an hini a zo izela he galoun a gar ive muia beza disprizet ha goapeet gant ar bed.\n18. — Distagomp hor c‘haloun dioc‘h an traou krouet. Ne vezo den birviken evit nijal war-zu Doue ha beza e gwirionez a-unan gant-han, epad ma vezo stag oc’h an distera tra krouet a zo.\n19. — Bannomp dreist-holl euz hor c’haloun ar garantez direiz or beuz ouz hor c’herent. Sant Filip a Neri, a lavare: « Seul-vui e karomp an traou krouet, seul-nebeutoc’h a-ze e karomp Doue. » Evit kemeret eur stad a vuez, diouallomp ouz ar pez a fell d’hor c‘herent ; muioc’h e klaskont ho mad ho-unan eget mad hon ene-ni. Ne zellomp ket oc’h ar pez a lavar an dud diwar hor penn. oc’h ar stad a reont ac’hanomp, nag ive ken nebeud oc’h ar stad a reomp ac‘hanomp hon-unan. Red eo dilezel pep tra evit kaout pep tra, eme Thomaz a Kempiz.\n20. — Arabad eo ez afe droug enn-omp, n'euz forz petra c’hoarvez gan-e-omp. Mar deu hor gwad da virvi eur weach-bennag, tavomp dioc’h-tu, ken a velimp e vezo torret var-n-omp. Rak-se ez eo mad ec‘h en em lakafemp araok, dre ar beden a galoun, da ziarbenn an droug a c’hellfe mont enn-omp divezatoc’h, ha war gement-man or bezet sonj euz ar pez a lavare sant Fransèz a Zal : « Pep gweach ma voa bet eat droug enn-han, pep gweach, emez-han, en devoa bet keuz. »\n21. — Ar zantèlez hall a zo o karet Doue ha karantez Doue a zo oc’h ober ar pez a fell d’ezhan. Bez’ e tleomp eta en em lakaat etre daouarn an Aotrou-Doue ha digemeret a galoun kement tra, fall pe vad, a blijo gant-han digas d’e-omp. Enn hor pedennou, goulennomp eta bemdez ar c’hras da ober ar pez a fell da Zoue. Evit anaout er-vad e reomp ar pez a fell da Zoue, sujomp d’hor mistri ha da gement hini en deuz da welet war-n-omp, dreist-holl d’hon tad-kovesour, rak, eme zant Filip a Neri, « kuit e vezimp da anzavout da Zoue ar pez on devezo great evit senti, gant na vezo ket sentet evit pèc’hi. »\n22. — Daou dra zo evit trèc’hi an demptasion : pedi hag en em lakaat etre daouarn Doue. En em lakaat etre daouarn Doue, rak n’eo ket Doue eo a zigas an demptasion da bèc’hi ; lezel hon tempti a ra a-wechou evit hor mad, arabad eo evit-se e ve droug enn-omp, pegen diez ha peger poaniuz-bennag e ve hon temptasionou ; izelaomp hor c’haloun dindan dourn Doue, hag evit beza treac’h, kemeromp armou ar beden ; an armou kreva ha galloudusa int evit enebi oc’h an droug-spered ha rei lamm d’ezhan. Ar sonjezounou fall ne d-int ket pèc’hejou, ma ne bleg ket ar galoun d’ezho. Galvomp Jezus ha Mari, ha ne vezimp trèc’het birviken. Pa deu an demptasion, ez eo mad lavaret : guell’ eo gan-en mervel kentoc’h eget pèc’hi. Mad eo ive neuze ober aliez sin ar groaz, kemeret dour benniget ha lavaret d’an tad-kovesour pe seurt temptasion or beuz. Evelato, ar wella tra, an dra a zo red muia evit trèc’hi an demptasion a zo pedi kalounek hag en em erbedi oc’h Jezus hag oc’h Mari.\n23. — Pa vez sèc’hor hag enkrez enn ene, e tleomp izelaat hor c’haloun enn eur lavaret n’or beuz nemet ar pez or beuz gounezet ; en em lakaat a dleomp ive etre daouarn an Aotrou Doue, oc’h ober gant levevez ar pez a fell d’ezhan. Pa zigas an Aotrou-Doue joa ha dudi d’hon ene, en em lakeomp e doare vad da gaout enkrez hep dale, rak poan ha dudi a zo an eil warlerc’h e-ben ; p’on deuz a-vad anken gwalc'h hor c’haloun, plegomp hor penn dindan breac’h an Aotrou-Doue hag hor poaniou a vezo talvoudusoc’h d’e-omp eget an holl joaiou.\nAdtapet diwar « https://br.wikisource.org/w/index.php?title=Evit_lavaret_berr&oldid=75386 »\nKemmoù diwezhañ degaset d'ar bajenn-mañ d'an 7 Her 2015, da 21:10.


Buhez ar Sent/1912/Yan Nepomusen - Wikimammenn\nBuhez ar Sent/1912/Yan Nepomusen\n◄ Yan-Vadezour a Zal Yan Nepomusen Brendan pe Brevalar ►\nC’houezekvet devez a viz Mae\nAr zant-man a deuas er bed er bla 1330, en kêr Nepomuk, er Bohem. E dad hag e vamm a oa dister herve ar bed, mes uhel dirak Doue. Biskoaz ne oe gwelet eur bugel gwelloc’h ; e vrasan plijadur, p’oa bihan, oa mont d’an oferen en iliz menec’h sant Beneat.\nEn Staab hag en Prag e reas e studi, hag evit kuruni e labour e oe roët d’ezan ar boned a zoktor. Ne glaske ket an enor-ze ; en em lakat en stad da gaout ar velegiach oa e c’hoant.\nRoët e oe e c’houlenn d’ezan, ha dustu eskob Prag hen lakas da brezek. Hen ober a reas gant kement a ouiziegez ma tirede an holl d’e selaou, en o fenn ar skolaerien yaouank a rê o studi er gêr-ze.\nE gomzou a zougas frouez, hag a-benn nebeut, e oe gwelet an dud fall o tilezel o bue direiz hag ar re vat o kerzet drantoc’h war an hent eün. Arc’heskob Prag a rê kalz a stad anezan hag e hanvas chaloni eus e iliz-veur.\nWenseslas, roue ar Bohem, o vezan klevet hano anezan, hen pedas da brezek an Azvent en e lez. Ar prins yaouank-ze a oa gwriet e ene gant ar siou fall, ha ne glaske tamm o zrec’hi. Ar bobl hen lezhanve an didalve pe ar mevier. Diês oa eta al labour goulennet gant Yan ; mont a reas, koulskoude, hag e gomzou a oe selaouet ; ar roue a ziskouezas, eur pennadig, c’hoant da derri e dechou, mes hepdale e kouezas en e blegiou koz.\nPried ar roue, ar brinsez Jann, a c’houlennas Yan da govezour ; renet gant eur c’helenner ken mat, e kerzas, a gammejou bras, war hent ar zantelez ; skeud ar pec’hed hepken a rê aon d’ezi, hag an disteran fazi a rê d’ezi daoulinan en harz treid ar beleg.\nE keit ha ma kreske santelez ar rouanez, plegiou fall ar roue a greske ive, ha dont a reas, zoken, da gaout gwarizi ouz e bried, betek c’hoantat gouzout petra lavare er gador-govez. Eun devez eta e c’halvas Yan hag hen pedas da ziskuilh d’ezan kovezion Jann.\n« An dra-ze, eme ar zant, a zo etre Doue ha me. Al lealded, ma c’honsians, lezennou Doue ha re an Iliz a gemenn d’in tevel war gement-se. »\nWenseslas n’eas ket pelloc’h en devez-ze. Nebeut goude, avat, war eun digare bennak, e lakas teuler ar zant er prizon. Kas a reas tud eus e lez da lavaret d’ezan n’en devoa nemet rei e c’houlenn d’ezan evit kaout e frankiz.\nEur beleg hag a zo chomet hep rei an absolven d’eur pec’her ordinal, hag a wel anezan o taoulinan goude-ze ouz an dôl zantel, n’hall ket e dremen hep rei d’ezan ar gommunion, rak n’haller tremen, heb o c’hommunian, nemet an dud a zo anavezet gant an holl evit bezan pec’herien vras.\nGoude ma vefe galvet da vont d’al lez-varn, eur beleg a c’hell toui, ha lavaret ne anave netra, ma n’en deus anaoudegez eus ar pez a damaller d’an torfetour, nemet dre ar gador-govez. « Eun den, eme sant Thomas, ne ve galvet, da dest nemet evel den ; setu perak e c’hall disklerian ne anave netra, pa ne deu e anaoudegez d’ezan nemet evel kovezour, rak, evit, lavaret mat, ar pec’her n’eo ket ouz an den a zo dirakan eo ec’h anzav e bec’hejou, mes ouz Doue a wel en den-ze. »\nNaontek kant vla zo, eman ar veleien oc’h azezan en lez-varniou ar binijen, ha biskoaz n’eus bet gwelet unan aneze o tizoloï eur govezion klevet gantan, testeni anat eman biz Doue o siellan muzellou ar govezored.\nKovezored zo bet merzeriet, mes n’eus ket bet gallet tennan komz ebet dioute.\nKovezored zo bet deut sod, mes biskoaz n’eus bet gallet klevet eur ger gante eus ar pez o deveze bet klevet er govezion.\nKovezored ’zo bet kouezet en fank ar pec’hed, mes biskoaz n’eus bet kavet unan da ziskuilh ar pez en deveze bet klevet er gador-govez.\nAr bec’herien eta a c’hall bezan dinec’h o tostât ouz Lez-varn ar Binijen ; kement ger a gouezo en skouarn ar beleg a goue en eur puns ha ne zavfont ken war c’horre.\nAdtapet diwar « https://br.wikisource.org/w/index.php?title=Buhez_ar_Sent/1912/Yan_Nepomusen&oldid=37166 »\nKemmoù diwezhañ degaset d'ar bajenn-mañ d'an 25 Mez 2012, da 07:38.


Emission An divskouarn o nijal : Tifenn Linéatte : Kakaw hag Ar Roueed Poubelenn\nEmission An divskouarn o nijal - Pâssée donée le 21.10.2019\nTifenn Linéatte : Kakaw hag Ar Roueed Poubelenn\nMartina Díaz Pérez ha Tifenn Linéatte (Foto : Radio Laser)\nO : Tifenn Linéatte\nTost daou vloaz 'zo bremañ 'vez gwelet ar gomedianez Tifenn Linéatte ingal a-walc'h war leurennoù ar vro, asambles gant he c'hamaradez Martina Díaz Pérez, evit ar pezh-c'hoari "Kakaw", produet gant La Obra. An diw-mañ a gas an dud da veajiñ e bro ar pobloù maya, bro ar c'hakao ! Met pell 'zo n'eo ket ken un evaj sakr evit ar re vaya ... En em gavet eo an Europeaned ha kemeret eo bet an douaroù ganto evit gwerzañ ar c'hakao deomp !\nHa n'eus ket pell eo krog Tifenn Linéatte e-barzh al labour en-dro ivez, evit sevel ur pezh-c'hoari all a zo e anv "Ar Roueed Poubelenn". Hennezh a gonto deomp istor daou furlukin hag a zo eürus ken-ha-ken o welet pegen fall emañ ar jeu war an tamm douar-mañ.